18.09.2019 23:14 0 2874\nХивада икки кун давом этган «Рақс сеҳри» халқаро фестивалнинг ёпилиш маросими Хоразм телевидениесида тўғридан тўғри намойиш қилинди.\nҒолиб сифатида тақдирланганлар орасида Боғот туманининг Қипчоқ қишлоғида яшовчи Жамшид Жуманиёзовнинг ҳам номи янгради.\nЖамшид Жуманиёзов «Энг яхши хорижий рақснинг эркак ижрочиси» номинациясида ғолиб деб топилиб, диплом ва эсдалик совғалар билан тақдирланди.\n...Жамшид Жуманиёзов Боғот туманидаги 13-умумтаълим мактабининг 9-синфини тамомлагач, М.Харратов номидаги Урганч санъат коллежида ўқиш учун ҳужжат топширади. Бу жараёнда ўзим гувоҳ бўлган бир воқеа ҳеч эсимдан чиқмайди. Оғзаки суҳбатдан ўтиш учун борганида ҳали у билан бир оғиз гурунглашиб ҳам кўрмаган коллеж директор ўринбосари: «Сендан санъаткор чиқмайди, бориб бошқа ерда ўқи!» дея ранжитган эди.\nТақдирни қарангки, Жамшид Тошкент давлат рақс ва хореография олий билим юртига ўқишга кириб, таҳсил олди. Нуфузли «Лазги» ансамблида фаолият юритди. Бир йилдан буён эса Огаҳий номидаги Хоразм вилоят театрида ишлаб келмоқда.\n– Фестивалда қолмиқча рақс ижро қилдим, – дейди Жамшид. – Уни қунт билан ўрганишим ва либослар танлашимда устозим Динара Иброҳимова яқиндан ёрдам берди. Халқимиз «Интилганга толе ёр» дейишади. Лекин қанчалик интилсанг ҳам орзуларинг рўёбига тўсқинлик қилувчилар ҳам йўқ эмас. Ана шундай одамлар ўқув даргоҳларида ўрнашиб олгани ачинарлидир.\nАйтиш жоизки, Урганч санъат коллежида бугун муҳит тамомила ўзгарган. Бу ерда янги раҳбар, янги ўқитувчилар меҳнат қилишади. Афсуски, бир пайтлари бу ерда ўзининг ёрқин истеъдоди билан танила бошлаган кўпгина ёшлар оддийгина сабаб билан ўқишдан ҳайдалган.\nМодерн услубидаги насрий асарлари пойтахт нашрларида узлуксиз нашр қилиниб турадиган Маъруф Менгли ҳам мазкур коллеждан бадарға қилинган эди. Оддий баҳоналар билан коллеждан ҳайдалган бир гуруҳ ёшлар бугунги кунда вилоятимизнинг нуфузли идора ва ташкилотларида масъул вазифаларда ишлашмоқда. Шу билан бирга коллеж директорининг маънавий ва маърифий ишлари бўйича ўринбосари М.Омонбоеванинг ҳам мартабаси ошиб, Урганч шаҳар ҳокими ўринбосари лавозимига кўтарилган.\nхоразм халқаро фестивал Рақс сеҳри Жамшид Жуманиёзов


Америкада уч ғилдиракли арзон электромобиль намойиш этилди\n20:32 / 19.10.2015\nАҚШнинг Arcimoto компанияси SKR деб номланган шаҳар электромобилини намойиш этди. Уч ғилдиракли автомобиль икки йўловчига мўлжалланган бўлиб, нархи 11900 долларни ташкил этади.\nШаҳар электрокарига иккита электр двигатель ўрнатилган бўлиб, улар 12 киловатт-соат ҳажмли литий-ионли аккумулятор жамланмасидан қувват олади.\nДвигателлар қуввати маълум қилингани йўқ, бироқ Arcimotor SKR турган жойидан соатига 96 километр тезликка эришиши учун 7,5 сония керак бўлишини айтиб ўтган. Электромобилнинг энг юқори тезлиги эса соатига 136 километрни ташкил этади.\nТакомиллаштирилган SKR учун ҳажми 20 киловатт-соатли аккумулятор ҳам тақдим этилиб, у бир марталик қувват билан 208 километр масофани босиб ўтишга етади. Шунингдек, мижозлар автомобилнинг ортида махсус бўлмаси бўлган юк ташувчи намунасига ҳам буюртма беришлари мумкин.\nWired нашрининг маълум қилишича, SKR расман мотоцикл ҳисобланади, шунинг учун электрокарга автомобилларга қўйиладиган хавфсизлик талаблари шарт эмас. Шу билан бирга, уни бошқариш учун ҳайдовчилик гувоҳномаси АҚШнинг бир нечтагина штатида талаб этилади.\nArcimoto компанияси SKR устида ташкил этганидан буён ўтган 8 йилдан бери шуғулланиб келган. Унинг савдоси эса АҚШда 2016 йилнинг охири, 2017 йил бошларидан йўлга қўйилади.\n2014 йил декабрида DeltaWing компанияси ҳам уч ғилдиракли электромобилини ишлаб чиқишга киришган эди. Тахминларга кўра, модел нархи 15 минг долларни ташкил этади. Шунингдек, Elio Motors ҳам арзон уч ғилдиракли электромобиль ишлаб чиқиш устида изланиш олиб бормоқда. Унинг қиймати 6,8 минг долларни ташкил этиши керак. Бунда унга 0,9 литрли бензинли мотор ҳам ўрнатилиб, ёнилғи сарфи юз километр учун 2,8 литрни ташкил этади.


Стафилококк мавжуд бўлганда болани эмизиш керакми ёки йўқ? | Суғдиёна биринчи аёллар электрон журнали\nСтафилококк мавжуд бўлганда болани эмизиш керакми ёки йўқ?\nАгар она текширувдан ўтганида кўп миқдорда стафилококк мавжудлиги аниқланса ва бу пайтда болада касалликнинг клиник белгилари юзага келган бўлса, вақтинчалик эмизмай турган маъқул. Лекин буни малакали мутахассис тегишли текширувлардан ўтгачгина аниқ белгилаши мумкин.\nЛекин баъзида шундай вазиятлар ҳам учрайдики, онада стафилококк бор, кўкрак учида ёрилишлар ҳам мавжуд, бола эса ўзини яхши ҳис қилади. Яъни аёлда стафилококк инфекция бўлса ва бола ўзини нохуш ҳис қилса, биринчи галда гўдакни педиатр-шифокор кўригига олиб бориш лозим. Агар унинг аҳволига бошқа омиллар туртк берган бўлса, шифокор уларни бартараф этиш йўлларини белгилаб, даво усул ва воситаларини тавсия этади.\nОна сути орқали болага юқадими?\nАгар она кўкрагида яллиғланиш жараёнлари бўлса, бу кўкракда ёриқлар пайдо бўлганда болани сунъий озиқлантиришга ўтиш керак дегани эмас. Стафилококк она организмидан сут орқали болага ўтмайди. У кўкракнинг яллиғланган ёриқларидан гўдак организмига тушади. Шунинг учун биринчи галда шу сабабни даволаш керак. У эса одатда болани нотўғри эмизиш туфайли юзага келади. Даволанишни болага кўкракни тўғри тутишни ўрганишдан бошланг!\nОна сутида стафилококк бўлса…\nАмалиётда шу пайтгача эмизганлик учун болага она сути орқали стафилококк ўтиб, унда қандайдир жиддий касаллик бошлангани кузатилмаган. Боланинг бетобланишига мазкур инфекциянинг бошқа қўшимча манбааси ва гўдак организмининг умумий ҳолсизлиги сабаб бўлади. Она сутида кам миқдорда стафилококк бўлса, бу болани эмишдан маҳрум этиш керак, дегани эмас.Tags:она сутида стафилококкстафилококк мавжуд бўлганда болани эмизиш керакми ёки йўқ?сутда стафилококкTwitter НравитсяSocButtons v1.5\nБолажоним\tБОЛАДА МУСИҚИЙ ЭШИТУВ ҚОБИЛИЯТИ БОРМИ? АНИҚЛАЙМИЗ!\nФАРЗАНДИНГИЗГА «ҚАНОТ» БЕРУВЧИ 16 ГАП!\nБОЛАНИНГ МАКТАБДАГИ 6 МУАММОСИ!\nЖИНСИЙ ТАРБИЯ НЕЧА ЁШДАН БОШЛАНАДИ?\nБИРИНЧИ ҚЎНҒИРОҚҚА 5 КУН ҚОЛДИ, ТАЙЁРМИСИЗ?\nЯНГИ ЎҚУВ ЙИЛИ ЯҚИН! «БОЛАЛАРИМ НЕГА УРИШАВЕРИШАДИ?»


اَلْحَمْدُ لِلَّهِ الَّذِي شَرَعَ لَنَا مِنَ الْآدَابِ وَالْأَحْكَام\nوَالصَّلاَةُ وَالسَّلاَمُ عَلَى سَيِّدِنَا مُحَمَّدٍ الَّذِي كَانَ نَمُوذَجًا لِلْعُلَمَاءِ وَالْعَوَامِّ وَعَلَى آلِهِ وَصَحْبِهِ أجْمَعِينَ، أَمَّا بَعْدُ\nМуҳтарам жамоат! Динимиз кўрсатмалари инсон ҳаётининг ҳамма жиҳатини ўз ичига қамраб олади ва унинг шахсий, оилавий ва ижтимоий ҳаётидаги ўрнини белгилаб беради. Мусулмон киши ўзгалар билан муомала қилишда чиройли хулқли бўлиши – айни динимиз талаби! Зеро Аллоҳ таоло Қуръони каримда Пайғамбаримиз саллаллоҳу алайҳи васалламнинг гўзал хулқларини мақтаб, шундай дейди:\nяъни: “Албатта, Сиз буюк хулқ узрадирсиз!” (Қалам сураси 4-оят).\nҲадиси шарифда эса Расулуллоҳ саллаллоҳу алайҳи васаллам:\nإِنَّمَا بُعِثْتُ لِأُتَمِّمَ مَكَارِمَ الْأَخْلَاقِ (رواه الامام البزار عن أبي هريرة رضي الله عنه)\nяъни: “Мен улуғ хулқларни мукаммал қилиш учун юборилганман”, – деганлар. (Имом Баззор ривояти).\nШунингдек, Пайғамбаримиз саллаллоҳу алайҳи васаллам мўминларнинг чиройли хулқларга одатланиши Исломнинг шиори эканини эълон қилганлар. Жумладан, пиёда ва автомашиналарда юришнинг ҳам ўзига яраша қоидалари бор. Бу мавзунинг муҳимлиги шундаки, ҳозирги кунимизда транспорт воситалари сезиларли даражада кўпайди. Шу билан бирга йўл-транспорт ҳодисалари ва талофотлар ортмоқда. Бу эса ҳам ҳайдовчи, ҳам пиёдага қўшимча масъулият юклайди.\nМутахассисларнинг маълумотларига қараганда, дунё бўйича ҳар куни 3 мингдан зиёд инсон йўл-транспорт ҳодисаси қурбонига айланаётган бўлса, 100 мингга яқин киши турли даражада тан жароҳати олмоқда. БМТ маълумотларига кўра, ҳар йили йўл-транспорт ҳодисалари дунёда 1 миллион 300 минг кишининг ҳаётига нуқта қўяди. Бунга яна 20-50 миллион атрофидаги одам тан жароҳати олиши, баъзилари умрбод ногирон бўлиб қолишини ҳам қўшсак, фалокат кўлами янада кенгаяди, жабрланувчиларнинг аксариятини пиёдалар, мотоцикл ва велосипед ҳайдовчилари ташкил этмоқда.\nАсосли маълумотларга кўра, республикамиз ҳудудида ҳар йили ўртача 9-10 мингта йўл-транспорт ҳодисаси рўй беради. Уларнинг 2 мингдан ортиғи одамлар қурбон бўлишига олиб келмоқда. Юртимизда 2018 йилда йўл-транспорт ҳодисалари сабабли 2262 киши вафот этган.\nМана шу нохуш ҳолатларни олдини олиш мақсадида йўл ҳаракати қоидаларига риоя қилиш мавзусига тегишли бўлган баъзи фиқҳий аҳкомларни ўрганиб чиқсак, фойдадан холи бўлмайди. Аллоҳ таоло Қуръони каримда шундай марҳамат қилган:\nяъни: “Эслатинг! Зеро, эслатма мўминларга манфаат етказур” (Зориёт сураси 51-оят), – деб марҳамат қилади.\n1. Турли улов ва транспорт воситалари – Аллоҳнинг бизга берган неъмати\nИнсон зотига турли хил уловларнинг бўйсундирилиши, ҳаракатланиши учун қулай йўллар қилингани, кейинги асрларда янги-янги транспорт воситаларининг кашф этилиши Аллоҳ таоло томонидан ато этилган улуғ неъматлардир. Бу ҳақда Аллоҳ таоло Ўз каломида шундай марҳамат қилади:\nяъни: “Шунингдек, улар (мазкур ҳайвонлар) сизлар жонларингизни қийнаб етадиган юртларга юкларингизни кўтариб борур. Албатта, Раббингиз меҳрибон ва раҳмлидир (7). У яна минишингиз учун ва зийнат сифатида отлар, хачирлар ва эшакларни (яратди). Яна, сизлар (ҳали) билмайдиган нарсаларни ҳам яратур”(8) (Ан-Наҳл сураси 7-8-оятлар).\nҲар бир неъматнинг шукри – уни шариатга мувофиқ, гўзал ҳолатда ишлатишдир. Шунинг учун инсон уловда юрганида қўлидан келганича ўзи ва ўзгаларни хатарга қўймаслиги, пиёдалар, йўловчилар ва бошқа ҳайдовчилар ҳаётига хавф солмаслиги керак. Бунинг учун эса йўл ҳаракати қоидаларига, светофор чироқлари ишораларига риоя қилиши лозим бўлади. Қизил чироқда ўтиш – бошқа бир йўл ҳаракати иштирокчиси ҳаққини поймол қилиш ҳисобланади. Машинага минишни яхши ният билан бошлаш, йўл давомида ўзгалар билан чиройли муомала қилиш – юксак одоб намунасидир.\n2. Йўл ҳаракати қоидаларига амал қилишнинг шаръий ҳукми\nИслом Фиқҳи Академияси ва Саудия Арабистони подшоҳлигининг илмий баҳслар ва фатво бериш бўйича доимий қўмитаси каби фатво ташкилотлари ва жумҳур уламолар йўл ҳаракати қоидаларига амал қилиш вожиб эканини таъкидлашади. Улар ўз сўзларига “Маслаҳатул мурсала”ни далил қиладилар (“Маслаҳатул мурсала” – шариатда кўзда тутилган фойдани жалб қилиш). Чунки йўл ҳаракати қоидалари шариатимизга зид эмас. Ундан ҳамма одамларнинг фойдаси кўзланади ва қоидаларга амал қилиш – бошлиқларга итоат қилиш қабилидан ҳисобланади. Демак, юқоридаги сабабларга кўра йўл қоидаларига амал қилишнинг лозимлиги ва уни бузганларга молиявий жазолар қўллаш мумкинлиги келиб чиқади.\nШуниси ачинарлики, айрим мутаассиб, жоҳил “фатво берувчилар”: “Йўл ҳаракати қоидалари Қуръони каримда ҳам, суннатда ҳам ворид бўлмаган, у ислом шариатидан ташқаридаги нарса, демак, унга амал қилмаса ҳам бўлаверади” деган ўта аҳмоқона фатволарни бермоқдалар.\nБаъзи мусулмонларнинг бу каби найрангларга учиши оқибатида бугунги кунда йўлдаги тартибсизликлар, дилхираликлар ва ўлим ҳолатлари бўйича “биринчилик”ни мусулмон юртлари қўлдан бермай келмоқдалар. Аслида эса йўл маданияти борасида мусулмонлар эмас, балки бошқаларнинг пешқадам бўлиши биз учун ор ҳисобланмоғи даркор.\n3. Динимизда йўлдан фойдаланиш ҳаққи ва одоблари\nМаълумки, динимиздаги кўчадан ўтиш ёки унда тўхтаб туриш ҳаққи – умумий. Ундан пиёда ҳам, автомашинада ҳам фойдаланиши мумкин. Бунда саломатлик, яъни ўзига ҳам, ўзгага ҳам зарар бермаслик шарт қилинади. Чунки Пайғамбаримиз алайҳиссаломнинг қуйидаги сўзлари Исломнинг асос қоидаларидан биридир:\nяъни: “Зарар кўриш ҳам зарар бериш ҳам йўқ” (Имом Ибн Можа ривояти).\nЮқоридаги шаръий қоидага кўра ҳайдовчи ўзгаларнинг жони, молига етказган зарари учун жавобгар бўлади. Ҳайдовчига боғлиқ бўлмаган, унинг айби йўқ ҳолатлар – бундан мустасно.\nПайғамбаримиз алайҳиссалом одамларнинг йўлидаги азият етказувчи нарсаларни четга олишга тарғиб қилганлар:\nبَيْنَمَا رَجُلٌ يَمْشِي بِطَرِيقٍ وَجَدَ غُصْنَ شَوْكٍ عَلَى الطَّرِيقِ فَأَخَّرَهُ، فَشَكَرَ اللهُ لَهُ فَغَفَرَ لَهُ\n(رواه الامام البخاري عَنْ أَبِي هُرَيْرَةَ رضي الله عنه)\nяъни: “Бир киши йўлда кетаётиб, тиканли бутоқни кўрса ва уни четга олиб ташласа, Аллоҳ уни бу иши учун мукофотлаб, гуноҳларини кечиради” (Имом Бухорий ривояти).\nЛекин ҳар соатда автомашина ойнасидан турли нарсаларни ҳеч ўйламасдан ташлаб юборамиз, ҳатто баъзи вақтларда ўзимиз йўлда ўзгаларга азият берувчи “тўсиқ”, “тиканли бутоқ”қа айланамиз. Пайғамбаримиз саллаллоҳу алайҳи васаллам қуйидаги нарсаларни йўлнинг ҳаққи деганлар:\n...غَضُّ البَصَرِ ، وَكَفُّ الأَذَى ، وَرَدُّ السَّلامِ ، وَالأمْرُ بِالمَعْرُوفِ ، والنَّهيُ عن المُنْكَرِ\n(مُتَّفَقٌ عَلَيهِ عن أَبي سعيد الخُدري رضي الله عنه)\nяъни: “...Йўлнинг ҳаққи – кўзни тийиш, азият бермаслик, саломга алик олиш, яхшилика буюриш ва ёмонликдан қайтариш” (Муттафақун алайҳ).\nҲадиси шарифдаги “азият” кўп нарсаларни ичига олади. Энг ёмонларидан бири – ўзгаларга тил билан озор етказишдир, айниқса, ҳақорат, сўкиш – мусулмонлик одобларига мутлақо зиддир. Ҳадиси шарифда бу ҳақда шундай дейилади:\nسِبَابُ الْمُسْلِمِ فُسُوقٌ، وَقِتَالُهُ كفرٌ (رواه الامام مسلم عن عبدالله بن مسعودٍ رضي الله عنه)\nяъни: “Мусулмон кишини сўкиш – фосиқликдир. У билан урушиш – кофирликдир” (Муттафақун алайҳ).\nОчиқ ойдин гуноҳ қиладиган одамни “фосиқ” дейилади. Бир мусулмонни жонига қасд қилиш катта гуноҳлигини билиб туриб, уни қонини ҳалол санаш –куфрдир. Аллоҳ ўзи бундан сақласин!\nГоҳида бўлар-бўлмасга сигнал чалиш, номаҳрамларга назар солиш ёки мусиқани баланд қўйиш билан ўзгаларга озор берамиз. Кечки пайтларда бошқа ҳайдовчиларнинг кўзини қамаштирадиган, тақиқланган ёритгичларни ёқиб юришдан “завқланамиз”.\n4. Транспорт воситаларини бошқариш одоблари ва унда мўътадил бўлиш\nАксарият йўл транспорт ҳодисалари маст ҳолда машинани бошқариш, тезликни меъёрдан ошириш, телефонда гаплашиш сабабли юз беради. Маст қилувчи ичимликларни ичиш – катта гуноҳ, маст ҳолда рулга ўтириш – бунданда оғирроқ жиноят. Телефонда гаплашиш эса ҳайдовчининг ҳам, пиёданинг ҳам диққатини олади. Фалокат учун одам бир неча сония чалғиши кифоя қилади. Динимиз кўрсатмаларида инсон одатда пиёда юрганда ҳам, уловда юрганда ҳам, мўътадил бир тезликда юришга тарғиб қилинади. Пиёда юрганда ҳаддан ташқари тез юриш мўминнинг ҳайбатини кетказади. Уловда ҳаддан зиёд тез юриш кибр ва ўзини бошқалардан устун қўйиш сабабли бўлади. Бу ҳақда Аллоҳ таоло Ўз каломида шундай дейди:\nяъни: “Ер юзида кибрланиб юрма! Чунки сен (оёқларинг билан) зинҳор ерни теша олмайсан ва узунликда тоғларга ета олмайсан” (Исро сураси 37-оят).\nЮқоридаги ояти карима ҳайдовчиларни ҳам уловларида оғир-босиқлик ва сабр билан, шошмасдан юришга чақиради. Танганинг икки томони бўлгани каби, йўлларда жуда секин ҳаракатланувчи транспорт воситалари, бошқаларга ноқулайлик туғдиради, йўлда тирбандлик ҳосил қилади. Буни ҳам ҳисобга олиш керак.\n5. Ҳайдовчининг зиммасидаги масъулият ва жавобгарлик\nЖорий йилда “Дунёнинг энг нуфузли 500 мусулмони” рўйхатида биринчи ўринда турган ҳанафий олим, Муфтий Муҳаммад Тақий Усмоний йўл ҳаракати қоидаларига амал қилиш ҳақида шундай дейдилар: “Асл қоида – транспорт воситаси ҳайдовчиси ҳаракат давомида машинаси билан содир қиладиган ҳар бир ҳодисага масъулдир. Чунки машина унинг қўлидаги восита ва ҳайдовчи уни бошқаришга қодир. Машина ўзича ҳаракатланмайди. Шунинг учун ҳайдовчи машинанинг олди, орқаси ва ён томонлари билан етказган зарарга зомин (жавобгар) бўлади. Ҳайдовчи йўл ҳаракати қоидаларини бузиш билан ҳаддан ошиб ўзгага зарар етказса, жавобгар бўлишида шубҳа йўқ. Чунки ҳаддан ошувчи доимо жавобгар ҳисобланади. Лекин йўл қоидаларига амал қилиб юриб, ўзгага зарар етказган киши жавобгар бўлиши тўғрисида турли фикрлар бор. Йўл ҳаракати қоидаларига амал қилса, ҳайдовчига боғлиқ бўлмаган фавқулодда ҳолатларда жавобгар бўлмаслиги тўғри бўлади” (“Ислом фиқҳи академияси журнали”да нашр қилинган илмий мақоладан).\n6. Пиёдалар ҳам йўл қоидаларига амал қилиши лозим\nЙўлнинг қатнов қисмида, шунингдек пиёдалар ўтиш жойларида ҳаракатланаётган пиёдаларга телефондан фойдаланиш, теле-видео маҳсулотларни кўриш, радио, аудио маҳсулотларни эшитиш, китоб ёки даврий матбуот ўқиш ҳамда эътиборни чалғитадиган бошқа электрон воситалардан фойдаланиш тақиқланди.\nЙўл ҳаракати ҳодисаларининг таҳлили шуни кўрсатмоқдаки, ушбу ҳодисаларнинг 54,5 фоизи пиёдалар билан боғлиқ ҳолда содир этилмоқда. Ушбу ҳодисаларга асосан пиёдаларнинг светофор ишораларига, йўл белгиларига, йўл чизиқларининг талабларига риоя этмаслиги, йўлнинг пиёдалар учун таъқиқланган қатнов қисмида бўлиши ва бошқа хавфсизлик қоидаларига риоя этмаслиги сабаб бўлмоқда.\nАлбатта, ҳар бир йўл ҳаракати иштирокчиси йўл ҳаракат қоидалари ва йўлда юриш одобларига риоя қилиб, бир-бирига нисбатан ҳурмат ва бағрикенглик билан муомала қилишса, ўзи яхши кўрганни ўзгаларга ҳам раво кўрса, яхши натижаларга эришамиз. Зеро, тез борган жойга секинроқ ҳам борамиз, вақт жиҳатидан ҳам бу катта фарқ қилмайди.\nЯна бир муҳим жиҳати шуки, мўмин-мусулмонлар йўл ҳаракати қоидаларига ва йўл одобларига кузатув камералари ёки йўл патрул хизмати инспектори қараб тургани учунгина эмас, балки шариатимиз талаби, савобли бир иш деб, амал қилишимиз керак. Мана шунда йўлда юриш ҳам ибодатга айланади!\nМуҳтарам азизлар! Мавъизамизнинг фиқҳий масалалар қисмида намоз ўқишда ихтилоф чиқармаслик масаласини баён қиламиз.\nМаълумки, Ўрта Осиё халқлари минг йиллардан бери ҳанафий мазҳабга амал қилиб келади. Агарчи тўрт фиқҳий мазҳаб Аҳли сунна вал-жамоадан саналса ҳам ва уларни танлаш ихтиёрий бўлса ҳам, бизнинг диёрларда ҳанафий мазҳабига амал қилиш вожиб даражасига етган. Буни кўп уламолар таъкидлайдилар. Чунки бу минтақада бошқа мазҳаб олимлари ҳам, китоблари ҳам топилмайди. Масжидларимизда кўзга ташланаётган нарса, асосан, баъзи ўрта ёш намозхонлар такбири таҳрима, қўл боғлаш, оминни жаҳрий айтиш, имом орқасидан қироат қилиб туриш каби масалаларида ихтилоф чиқармоқдалар. Натижада, намозхонлар ўртасида нотўғри тушуниш, бир-бирини айблаш, гуноҳкорга чиқариш ва ёмон кўриш каби катта гуноҳ бўлган ишлар юзага чиқмоқда. Ҳушёр бўлишимиз даркорки, катта фитналар мусулмонлар орасида ихтилоф чиқаришдан бошланади.\nГоҳида, аслида мустаҳаб бўлган амалларда ҳар-хилликни келтириб чиқариб, шариатимизда ҳаром саналган – ўзаро ихтилофларга сабабчи бўлинмоқда. Улардан: “Нега бундай ихтилоф чиқармоқдасиз?”, – деб сўралса, “Биз Қуръон ва ҳадисга амал қиламиз” ёки “Шу масалада Шофеъий мазҳабнинг йўлини тутганмиз”, – дейишади. Алоҳида таъкидлаймизки, фиқҳий мазҳабларга амал қилиш – Қуръон ва суннатга мукаммал амал қилишдир! У мазҳабдан бир масалани, бошқа мазҳабдан бошқа масалани олишни уламоларимиз “талфиқ” дейдилар ва бунинг ҳукми ҳам – ҳаромдир. Ҳаром ишни қилиш эса – катта гуноҳдир. Юртимизда бу ихтилофларнинг ечими сифатида – минг йиллардан бери синалган ва давом этиб келаётган Аҳли сунна вал-жамоа эътиқоди ва ҳанафий мазҳабига амал қилиш, деб биламиз. Ана шунда бутун куч-ғайратимиз, ҳимматимиз бир-биримизга душманчилик эмас, фойдали ишларга сарф бўлади.\nИхтилофлар ва фирқаларга бўлиниш, натижада уруш-жанжал ва низолар келтириб чиқариш ҳаром амал эканига қуйидаги ҳадис далил бўлади. Пайғамбаримиз саллаллоҳу алайҳи васаллам шундай дейдилар:\nوَلَا تَخْتَلِفُوا فَتَخْتَلِفَ قُلُوبُكُمْ (رواه الامام مسلم عن ابي مسعود رضي الله عنه )\nяъни: “Ихтилоф қилманглар, яна қалбларинг ҳар-хил бўлиб қолмасин!” (Имом Муслим ривояти).\nҚадимдан динимизда фирқаларга бўлиниш ва ихтилофларга асосий сабаблардан бири – илмсизлик, динни яхши тушунмасликдир. Шунинг учун ҳар бир мусулмон динини аслида кимлиги номаълум кимсаларнинг узуқ-юлуқ маърузалари ёки интернетда ин қуриб олган қўштирноқ ичидаги “мулла”лардан эмас, балки мўътабар олимлар, устозлар ёзиб кетган китоблардан ўқиб-ўрганиш керак. Ўқиганда ҳам, бир бошидан, тартиб билан, соддадан мураккабга қараб ўқиш, тушунмаганларини Диний идорамиз томонидан эътироф қилинган, элимиз таниган ва халқ ҳурматини қозонган илм аҳлидан сўраб билиш мақсадга мувофиқ бўлади.\nАллоҳ таоло барчамизни йўллардаги хатарлардан паноҳида асрасин! Йўл одобларига амал қилишни бизга осон қилсин! Ўзаро аҳл-иноқ бўлиб яшашни муяссар айласин! Омин!\n"Йўл ҳаракати одобларига риоя қилиш" номли мавъизани юклаб олиш (PDF форматда)\nКиритилган вақти: 22/10/2019 15:09; Кўрилганлиги: 359\nМатериал манзили: http://www.sammuslim.uz/islam/juma/25102019-y-yol-harakati-odoblariga-rioya-qilish\nЧоп этилган вақт: 10/07/2020 18:26


Ислом Қобилов: "Пахтакор"га ҳам етарлича муаммо туғдирамиз...”\nТурдан-турга тобора қизғинлашиб бораётган Суперлига баҳсларида турнир жадвалининг етакчи гуруҳи аста-секин ортда қолаётган «эшелон»дан узоқлашмоқда. Тўғри, ОЧЛдаги иштирокини давом эттираётган пешқадам - «Пахтакор» таъқибчилардан сезиларли равишда олдинга ўтиб кетди. Лекин 2-3-ўринлар учун чинакамига кураш кетмоқда. Қолаверса, етакчини таъқиб этаётган жамоалар финишга қадар қўл силтамайди, барибир. Совринли ўринларга даъвогарлардан бири - «Бунёдкор» ҳимоячиси Ислом Қобилов ҳам биз билан суҳбатда буни алоҳида таъкидлади.\n- Суҳбатимизни «Бунёдкор»нинг «Машъал» ва АГМКга қарши кечган охирги ўйинлари таассуротлари билан бошласак...\n- Муборакда «Машъал» билан бўлган учрашувнинг дастлабки дақиқасидаёқ кутилмаган совға юзага келди - рақиб дарвозабонига кўрсатилган қизил карточка ишимизни анча енгиллаштирди. Шунинг таъсиридами, учрашувда осонгина ғалаба қозонишни ўйладик, шекилли. Қисқаси, бироз хотиржамликка берилдик. Оқибатда, айниқса, биринчи бўлимда кутилган даражада ўйин намойиш этолмадик. Ҳар ҳолда, ўз имкониятимиздан анча паст тўп сурдик. Рақиб эса айни шу ҳолатдан фойдаланиб, биринчи бўлимнинг ўзида ҳисобни тенглаштирди. Танаффусдан кейин эса, мураббий тактик ўзгаришга қўл уриб, ҳимоячилардан бири ўрнига ҳужумкор футболчини майдонга туширди. Бундан кўзланган мақсад 10 киши бўлиб қолган рақибга ҳужумда кўпроқ босим ўтказиш эди. Гарчи режамиз тўлиқ амалга ошмаган бўлсада, ғалаба голини уришдан ташқари, рақиб дарвозаси олдида кўплаб вазиятлар яратдик. АГМКга қарши ўйинга келсак, бунисида чинакам жанг бўлди. Фақат охирги лаҳзада эътиборни сал сусайтирганимиз панд бериб, аламли мағлубиятни тан олдик.\n- Суперлигада асосан ўз академияси тарбияланувчилари билан иштирок этаётган «Машъал»нинг ўйини қандай таассурот қолдирди?\n- Агарда ўйин бошида жамоа голкипери майдондан четлатилмаганида, рақиб бизга том маънода қаршилик кўрсатарди ва ортга 3 очко билан қайтишимиз жуда қийин бўларди. Ҳар ҳолда, муборакликлар майдонда бир киши кам бўлиб қолишларига қарамай, ҳар икки бўлимда ўзига хос иштиёқ ва интилиш билан тўп суришди. Тан олиш керак, «Машъал» футболчиларида шу куни хоҳиш ва иштиёқ жуда юқори эди. Тўғри, улар бир киши кам бўлиб ўйнашгани туфайлими, ўйин охирида бироз чарчаб қолишди.\n- «Бунёдкор» айни пайт турнир жадвалининг етакчилар гуруҳида бормоқда. Айтингчи, жамоа финишда совринли ўринлардан бирини ўзиники қила оладими?\n- Албатта, мақсадимиз - турнир якунига қадар нафақат совринли ўринлар учун курашаётган жамоалар, балки ҳамманинг наздида чемпион бўлишга улгурган «Пахтакор»га ҳам муносиб рақобат туғдириш. Агар орада кетма-кет ўйинларда дуранг натижа билан кифояланиб қолмаганимизда, ҳозир пешқадамни изма-из таъқиб этаётган бўлардик. Афсуски, «Андижон», «Бухоро» ва «Қизилқум» жамоаларига қарши кечган учрашувларда қимматли очколарни бой бердик. Яна нима дердим, қолган ўйинларда имкон қадар максимал даражада очко олиб, «Пахтакор»га ҳам муаммо туғдиришга ҳаракат қиламиз, албатта.\n- Назаримизда, марказлашган тизимда ўтказилган турлар ва тиғиз тақвим футболчиларни бироз толиқтириб қўйгандек...\n- Тўғри. Қисқа фурсатда кўплаб ўйинларда иштирок этиш жамоанинг жисмоний ҳолатига таъсир қилади, барибир. Қолаверса, пандемия ортидан чемпионат баҳслари икки марта тўхтаб қолди, бу ҳам футболчиларнинг функционал тайёргарлигига маълум даражада салбий таъсир кўрсатди. Менимча, жамоалар ҳали ўз имконияти даражасидаги муайян жисмоний ҳолатга чиқиб улгургани йўқ.\n- «Бунёдкор» қарийб 3 йилдан буён молиявий муаммолар гирдобидан чиқиб кетолмаяпти. Раҳбарият алмашинувидан кейин бу масалада олдинга силжиш кузатилдими? Маош тўлаш масаласида вазият қандай?\n- Афсуски, ҳали сезиларли ўзгариш кузатилгани йўқ. Охирги марта май ойида маош олгандик. Раҳбарият яқин кунларда муаммо ҳал этилишини айтяпти. Молиявий ишлар имкон қадар тезроқ йўлга солинса, яхши бўларди. Зеро, клуб имиджига путур етмаслиги керак. Ахир «Бунёдкор» юртимизда ўз ўрнига эга жамоа ҳисобланади. Обрў ва машҳурлик бобида ҳаттоки, Осиёда ҳам кўплаб клублардан юқорида туради. Қисқаси, клубнинг ҳозирги ишлари имиджига мутлақо тўғри келмайди.\n- Айрим клубларда футболчиларга яратилган имконият ва шароитлар етарли, бироқ натижа йўқ. «Бунёдкор» эса мавжуд муаммоларга қарамай, совринли ўринлар учун курашмоқда...\n- Очиғи, мураббийимиз ва мухлисларимиз ҳурмати, қолаверса, ўз келажагимиз учун жон-жаҳдимиз билан ўйнаяпмиз. Агар ҳозир номига ўйнасак, бу аввало, кейинги фаолиятимизга салбий таъсир кўрсатади. Молиявий муаммолар ўз йўлига, бош мақсадимиз - мураббийимиз юзини ерга қаратмаслик ва келажакда миллий футболимизга фойдаси тегадиган чин профессионал сифатида шаклланиш.\n- «Пахтакор»нинг ОЧЛдаги ўйинларини кузатяпсизми? Таассуротлар қандай?....


BahsOnline: Мустақил Ўзбекистонда аёллар эркинлашдими ёки аксими?\nЎзбекистонда 8 март - Хотин-қизлар куни муносабати билан аёллар шаънига айтилган мақтовлару уларнинг бугунги жамиятдаги ўрни борасида билдирилган турли фикр-муносабатлар ортидан юқоридаги савол ўртага чиқди. BahsOnline эшиттиришининг навбатдаги сонида ўзбекистонлик икки аёл шу савол устида тортишадилар. Марҳамат, баҳсимизда сиз ҳам иштирок этинг!\nЎзбек аёлларининг мамлакат мустақиллиги йилларида жамиятдаги ўрни, мавқеи ва қадри мисли кўрилмаган даражада ўзгарди.\nСодда айтганда, кейинги йилларда бозорда ўнта сотувчини ортда қолдирган тужжор аёллар, милицонерларни битта бақириғи билан ўчирадиган ҳақдор аёллар, ташкилотма-ташкилот ҳужжат ташиган аёллар, Дубаю Урумчидан мол ташиганларга бош бўлган аёллар, битта оилда 4-5 болани боқиб-ўқитган аёллар, маҳалла қўмиталарига раис бўлиб ҳаммани чўчитган аёллар, ойда бир чойхонада ош еб дам оладиган улфат аёлларнинг тоифалари пайдо бўлди.\nСўнгги йилларда ижтимоий тармоқлар, деган бир ҳодиса ҳам ўзбеклар ҳаётида оммалашдики, асрлар давомида аёллар ва нафақат аёллар, балки миллатда шаклланган ва мутлақ ҳукмрон бўлган кўплаб қадрият, аҳлоқий норма ва мажбуриятлар билан боғлиқ чекловлар буткул парчаланиб кетди.\n8 март - Хотин-қизлар куни муносабати билан бу мавзуда фикр билдирган ўзбекистонлик шоира Дилоров Исҳоқова, ҳатто, "аёллар эркинлашди, яна ҳам аниқроғи эркаклашди" деб фикр билдирди.\nАммо, вазиятга баҳо берувчилар орасида буни аёлларнинг эркинлашиши, деб баҳоловчи ва айни пайтда буни эркинлик эмас, балки сўнгги 25 йил ичида Ўзбекистонда юзага келган ижтимоий-иқтисодий вазиятга қарамлик, деб баҳоловчилар бўлмоқда.\nБулардан бири - ўзбекистонлик филология фанлари номзоди, мустақил тадқиқотчи Дилором Ҳамроева фикрича, сўнгги 20 йиллик давр ичида ўзбекистонлик аёллар ҳақиқатда эркинлашди. Муқаддам хорижга ёлғиз кетиб ўқиши ёки ишлаши миллий зеҳниятга кўра нотўғри кўрилган қизлар ёки эрли жувонлар ҳозир исталган давлатига кетмоқда.\nМаҳалла қўмиталари, ҳокимият органларида, фермер хўжалаликларида танилган "турсунойлар" бармоқ билан санарли эди. Ҳозир ҳар 3 фермернинг бири аёл киши. Дилором Ҳамроева фикрича, аёлларга жамиятнинг исталган қатламида пешқадамликни қўлга олиши учун миллий менталитет ёки анаъалардан келиб чиқувчи тўсиқлар парчаланиб кетган.\n"Табиийки, бунинг салбий-ижобий томонлари бор, бугун аёллар ижтимоий масъулиятнинг катта қисмини зиммасига олишга мажбур бўлган. Аммо муҳими айни пайтда аёл эркинлашди, миллий зеҳниятда асрлар давомида аёлларга қўйилган аксар тақиқ, чекловлар бирма-бир йўқоляпти", деб ҳисобламоқда Дилором Ҳамроева.\nЎзбекистонлик яна бир фаол, журналист Малоҳат Эшонқулова эса аксинча, сўнгги 25 йил ичида аёллар қарамлашди-қуллашди, деб ҳисоблайди. Унинг фикрича, аёллар мамлакатдаги авторитар бошқарув остида абгорлашган сиёсий-ижтимоий-иқтисодий аҳволнинг қурбонларига - қулларига айланган.\n"Бугун аёллар сиёсий ҳақлари топталган, иқтисодий имкониятлари ўта чекланган энг ожиз ва абгор қатламга айланди. Эркинлик ҳақида умуман гап бўлиши мумкин эмас", дейди Малоҳат Эшонқулова.\nОзодлик шу икки фаолни баҳсга чорлади ва чоршанба, 9 март куни, Тошкент вақти билан соат 19:05да бошланадиган BahsOnline жонли мулоқотининг навбатдаги сонида ушбу баҳсни тинглашингиз ҳамда иштирок этишингиз мумкин.\nБаҳсимизда, асосан, қуйида саволларга тўхталамиз:\n- Ўзбекистонда мустақиллик йилларида аёллар эркинлашдими ёки акси бўлдими?\n- Аслида сиз эркинлик, айниқса, аёллар эркинлиги, деганда нимани тушунасиз, аёлларга қандай ҳақларни берасиз?\n- Сизнингча, ўзбекларда шаклланган анъанавий "эркакнинг иши" ёки "аёлнинг иши" деган тушунчалар сўнгги 25 йил ичида қанчалик ўзгарди ва қай тарафга ўзгарди?\n- Ўзбекистонда аёлларнинг сиёсий, ижтимоий, диний эркинликлари таъминланганми?\nМарҳамат, шу ёки шунга ўхшаш саволлар сизни ҳам ўйлантираётган ва бу борада жамоатчиликка айтишни истаган фикр-мулоҳазаларингиз бўлса, баҳсимизга қўшилинг!\nBahsOnline жонли мулоқотининг навбатдаги сони чоршанба, 9 март, Тошкент вақти билан соат 19:05да!


Паралимпия ўйинлари. Учинчи кунда Ўзбекистон вакиллари яна 8та медаль олди\n10:21 / 11.09.2016\nРио-де-Жанейро шаҳрида бўлиб ўтаётган XV ёзги Паралимпиада ўйинларининг учинчи куни ўз якунига етди. Шу куни Ўзбекистон шарафини ҳимоя қилган 11 спортчидан 8 нафари медалга эга бўлиб шоҳсупага кўтарилди.\nУчинчи кунда 5 нафар дзюдочи, 2 нафар енгил атлетикачи ҳамда 4 нафар сузувчи ўз имкониятини синаб кўрди.\n100 килограммдан зиёдроқ дзюдочилар ўртасидаги беллашувларда иштирок этган Одил Туледибаев Ўзбекистон делегацияси учун тўртинчи олтин медални олиб берди. У финал баҳсида мезбонлар вакили, бразилиялик спортчини 2-сониядаёқ иппон баҳоси билан мағлубиятга учратди.\n70 килограммдан зиёдроқ вазнда аёллар ўртасидаги дзюдо мусобақасида Хайитжон Алимова кумуш медални қўлга киритди. У финалда хитойлик рақибга имкониятни бой берди.\nШунингдек, 70 килограммгача бўлган қизлар ўртасидаги турнирда Гулруҳ Раҳимова, 90 килограммгача бўлган спортчилар мусобақасида Шуҳрат Бобоев ва 100 килограммгача бўлган дзюдочилар курашида Ширин Шарипов бронза медалларга эга бўлди.\nАйни вақтда ўзбекистонлик дзюдочилар жами 10та медалга эга бўлиб (шундан 3таси олтин), бу борада биринчи ўринни эгаллаган.\nСузувчилар жамоаси ҳам медаллар сонини оширмоқда. Аёллар ўртасидаги 200 метрга комплекс услубда сузиш мусобақасида икки ўзбекистонлик кумуш ва бронза медалларига эга чиқди.\nДастлаб спортчилар эрталабки дастурда саралаш мусобақасида иштирок этишди. Унда Фотимахон Омилова 2:24.43 натижа билан жаҳон ва паралимпиада рекордини ўрнатди.\nКечки дастурда 8 нафар спортчи иштирокида ўтказилган финал баҳсини ҳам Фотимахон яхши ўтказди. У дастлабки 150 метр масофадан биринчи ўринда борди, аммо сўнгги 50 метрда америкалик Ребекка Мейерс ундан ўтиб кетди ва олтин медални қўлга киритди. Бронза медали Шоҳсанамхон Тошпўлатовага насиб этди.\nУзунликка сакрашда Дониёр Солиев ҳам бронза медалига эга чиқди.\nАйни вақтга келиб, Ўзбекистон делегацияси ҳисобидаги медаллар сони 19тани ташкил қилмоқда (4та олтин, 4та кумуш ва 11та бронза). Ўзбекистон медаллар ҳисоби бўйича умумий рўйхатда саккизинчи ўринда.\nУмумжамоа ҳисобида дастлабки учлик ўзгаришсиз қолди — Хитой (69та медаль), Буюк Британия (35та медаль) ва Украина (37та медаль).\nЎзбекистонлик дзюдочилар Европа Очиқ кубоги совриндорлари бўлишди\n16:28 / 14.05.2018


Беларусь президенти стипендияси лауреатлари оммавий равишда мукофотлардан воз кечди - Daryo\n12:53, 15.08.2020 26403\nБеларусь президентининг иқтидорли ёшларни, истеъдодли талабалар ва ўқувчиларни қўллаб-қувватлаш бўйича махсус жамғармаси стипендиантлари, лауреатлари, мукофот ва диплом эгалари унвон ҳамда имтиёзлардан воз кечди. Бу борадаги очиқ хат Tut.by’да эълон қилинган.\n«Президент мамлакатда ўз ватандошларини алдаш ва шафқатсиз калтакланишга йўл қўяётган бир пайтда, президент стипендияси лауреати унвонини кўтариб юришнинг имкони йўқ. Ушбу номни кўтариб юришдан уялишимизни маълум қиламиз», — дейилади хатда.\nМукофотдан воз кечганларнинг таъкидлашича, «ғазаб ва қўрқув муҳити ҳукмронлик қилаётган» давлатда «беларуслар ўзларини хавфсиз ҳис қилмаяпти», президентлик сайлови натижалари эса «кўплаб Беларусь фуқароларида шубҳа уйғотмоқда».\n«Халқ ўз танловини амалга оширди, бироқ нима сабабдан ушбу танлов эътиборга олинмади… Биз ушбу президентлик кампаниясининг расмий натижаларини тан олмаймиз», — дейди хат муаллифлари.\nХат муаллифлари сиёсий маҳбусларни ҳамда норозилик намойиши вақтида қўлга олинганларнинг озод қилинишини, куч тузилмалар томонидан зўравонликларнинг ҳамда мустақил ОАВ журналистларини таъқиб қилиниши тўхтатилишини талаб қилган.\nЭслатиб ўтамиз, Беларусда 9 август куни президент сайлови бўлиб ўтди. Сайлов куни Минск марказида ҳарбий техника пайдо бўлди. Беларусь милицияси сайлов участкалари олдида тўпланган одамларни қўлга олди. Сайлов куни оқшомида мамлакатнинг барча етакчи оммавий ахборот воситаларининг сайтлари очилмай қолди. Пойтахт Минскда президент сайловидан кейин норозилик намойиши бошланди.\nАлександр Лукашенко Беларусга қарши тажовузлар бошланганини айтди\nБеларусда норозиликнинг янги кўриниши — «бирдамлик занжири» пайдо бўлди. Хотин-қизлар шундай тинч йўл билан жабрланган намойишчиларни қўллаб-қувватламоқда\n11:46, 08.10.2020 148046\n11:16, 24.09.2020 127735\n21:59, 30.09.2020 110507\n06:39 Бугун 199\n06:25 Бугун 758\n06:23 Бугун 800\n06:08 Бугун 1046\n22:56, 26.01.2021 68946\n23:11, 26.01.2021 61293\n09:56, 27.01.2021 52865\n20:23, 26.01.2021 47497


Физикани нимага ўрганишим керак? Физиканинг фойдаси - Daryo\n15:30, 27.10.2019 15890\nФизикани нимага ўрганишим керак? Физиканинг фойдаси\nБундай саволни берган одамга, айниқса, ўсмирга бу фанни ўрганиш муҳимлигини қандай тушунтириш керак? Қизиқмаган одамга фандаги теорема, қонун ва формулаларни билишнинг афзал тарафини уқтиришнинг ўзи бўлмайди, албатта.\nҚўрқмасдан айтиш мумкинки, физиклар томонидан юз йиллар давомида эришилган билимлар замонавий одам турмушининг исталган ҳар бир жабҳасида ўз инъикосига эга. Шунчаки, ўзингизга ёки атрофингизга назар ташланг. Кўзингиз тушган ҳамма жойдаги нарсаларнинг ихтиро қилинишида, ишлаб чиқарилишида ва сизгача етиб келишида физика фани эришган ютуқларнинг улкан ҳиссаси мавжуд. Дунё, коинот қандай тузилгани ҳақидаги фалсафий саволлар ҳам барибир физикадан яхши бохабар бўлишни талаб этади. Ҳеч бўлмаса умумий миқёсда асосий тамойилларни билиш зарур бўлади. Шунда одам кўп бўлмағур ишлардан ўзини тияди ва энг камида ўзи учун фойдали иш қилган бўлади. Ва, умуман олганда, олам қандай тузилганини ва табиат қонунлари қандай ишлашини билиш бу – жуда қизиқ.\n08:51 Бугун 637\n08:36 Бугун 6790\n08:20 Бугун 5929\n08:05 Бугун 15926\n00:05, 13.07.2020 148629\n00:16 Бугун 115588\n22:34, 12.07.2020 99626\n10:08, 13.07.2020 83920


Норин дарёси устида узунлиги 40 метр бўлган вақтинчалик кўприк кўтарилди - UzNews.uz\nНорин дарёси устида узунлиги 40 метр бўлган вақтинчалик кўприк кўтарилди\nШу кунга қадар минглаб фуқаролар ишга, ўқишга, бозорга ҳамда ўзларининг бошқа эҳтиёжлари йўлида дарёни қайиқ орқали кесиб ўтиб ўтаётган эди.\nМудофаа вазирлиги ҳарбий хизматчилари Наманган вилоятининг Уйчи ҳамда Норин туманлари орасидаги дарё ўзани устида кўрик қуришга киришди.\nМаълумотларга кўра, Фарғона ҳалқа йўлининг 93-километрида жойлашган ушбу икки туманни вилоят маркази билан боғлаб турувчи «Нориндарё» кўпригида бундан 2-3 ой дарз кетиш аломатлари сабаб ҳаракатлар тўхтатилган. Мазкур кўприк 1962 йилда фойдаланишга топширилган бўлиб, қарийб 60 йилга яқин вақт давомида халққа хизмат қилиб келган. Бугунги кунда минглаб фуқаролар ишга, ўқишга, бозорга ҳамда ўзларининг бошқа эҳтиёжлари йўлида дарёни қайиқ орқали кесиб ўтиб ўтмоқда.\nМудофаа вазирлиги Ахборот ва оммавий коммуникациялар департаментининг маълум қилишича, айни вақтда Шарқий ҳарбий округ қўшинлари Муҳандислик қўшинлари хизматининг бир гуруҳ мутахассислари махсус техникалар ёрдамида кўприкни қуриш ишларини амалга оширмоқда. Дарё узра қад кўтараётган кўприк узунлиги 40 метрни, эни эса 3,8 метрни ташкил этмоқда.


Ҳарбий техника ва қурол-аслаҳа кўргазмасида — KUKALDOSH.UZ\n15.01.2021 / - Янгиликлар\n14 январь куни “Кўкалдош” ўрта махсус ислом билим юртининг бир гуруҳ талабалари Халқлар дўстлиги майдонида бўлиб қайтдилар. Бу ерда Ватан ҳимоячилари куни муносабати билан Ўзбекистон Қуролли Кучлари, Давлат хавфсизлик хизмати Чегара қўшинлари ва Фавқулодда вазиятлар вазирлиги томонидан ҳарбий техника ва қурол-аслаҳалар кўргазмаси ташкил этилган.\nМайдон бўйлаб турли ҳарбий машиналар, бронетранспортёрлар, техникавий қуроллар ва ҳарбий автожирлар жойлаштирилган. Шунингдек, ҳарбийлар дала ўқув йиғинлари шароитида қўллайдиган дала палаткаси ҳам тикланган бўлиб, бу манзара қизиқувчиларга ҳарбийлар ҳаёти ҳақида тасаввур беради.\nДарҳақиқат, Ўзбекистон мудофаа қудрати йилдан-йилга ошиб бормоқда. Сўнгги йилларда мавжуд қурол-аслаҳа ва техникалар янгиланиб, модернизация қилинди. Ҳарбий тузилмалар фаолияти, ҳарбий қисм ва муассасалар инфратузилмаси яхшиланди. Замонавий талабларга жавоб берадиган дала ўқув майдонлари барпо этилди. Кўргазма билан танишиш асносида ҳарбий соҳанинг замон талабларига жавоб бериши давлат қудратининг мустаҳкам пойдевори, барқарорлик ва тараққиётнинг муҳим омили эканини ҳис этасиз.\nВатан ҳимоячилари куни муносабати билан ҳарбий хизматчилар ва ҳуқуқни муҳофаза қилиш органлари ходимларидан бир гуруҳини мукофотлаш тўғрисида”ги Фармонига мувофиқ орден ва медаллар билан тақдирланган ҳарбий хизматчиларга мукофотларни тантанали топшириш маросими ҳам бўлиб ўтди.


Санчиқ - Бу нима? - Онлайн Тиббий Энциклопедия MedLife.Uz\nСанчиқ – қорин бўшлиғи аъзолари касалланганда тўсатдан пайдо бўладиган оғриқ хружи. Бунда шу аъзолар мушаклари узоқ вақт қисқариши натижасида қисилиш вужудга келиб, кучли оғриқ кузатилади. Ичак, жигар, меъда ости бези, буйрак санчиқлари фарқ қилинади. Кўпроқ ичак санчиғи учрайди. Бадҳазм овозларни кўп истеъмол қилиш, ички аъзолардаги яллиғланиш жараёнлари, операциялардан кейин ҳосил бўлган чандиқ, гижжалар бўлиши, ичакда ечиш ва бижғиш жараёнларининг кучайиб, ел тўпланишидан пайдо бўлади. Кўричакнинг чувалчангсимон ўсимтасига хос соҳа ва тўғри ичак санчиғи тафовут қилинади. Усимтага хос соҳа санчиғида қориннинг пастки ва ўнг томонида кучли оғриқ бўлади; тўғри ичак санчиғида тез-тез такрорланиб турувчи оғриқ, ич келишига сохта мойиллик кузатилади. Ичак санчиғи кўнгил айниши, қусиш, қориннинг дам бўлиши ва деворининг таранглниши, тўлғоксимон оғриқ билан кечади.\nЖигар санчиғида оғриқ қовурға ости соҳасида пайдо бўлиб, қориннинг юқори қисмига, ўнг курак сулги остига тарқалади. Оғриқ хуружлари оғиз қакраши ва аччиқ тахир маза сезилиши, кўнгил айниши, қусиш, тана ҳароратнинг кўтарилиши билан ўтади. Бу – бир неча мингдан бир неча соатгача давом этиши мумкин (қ. Ўт-тош касаллиги).\nМеъда ости бези санчиғида бел оғриб, орқага ҳам тарқалади (қ. Панкреатит). Буйрак санчиғида қорин ва бел соҳасида кучли оғриқ пайдо бўлиб, чов ва жинсий аъзоларга тарқалади, беморнинг тез-тез сийгиси қистаб, сиганида ачишиб оғрийди. Оғриқ кучлилигидан бемор «ўзини қўйгани жой тополмай қолади». Бу ҳуружлар, кўпинча, оғир жисмоний иш қилгандан кейин, транспортдаги силкиниш, чайқлишдан сўнг кузатилиши мумкин.\nКучли оғриқ хуружлари вақтида шифокор чақириш, у келгунча оғриқ қолдирувчи дорилар ичирмаслик, иссиқ қилмаслик лозим.


Сурхоннинг санъат кошонаси\nБу ерда македониялик Александрга тегишли бўлган ваннани ҳам учратиш мумкин.\nЯқинда йўлим Сурхон томонларга тушди. Дастлаб, Амударё соҳилида жойлашган Ат-Термизий мақбарасини ҳамда унга туташ қадимий кент харобаларини томоша қилдим. Ушбу манзилдаги қалъа қолдиқлари ҳамда бошқа осори-атиқалар кишини мозий сари етаклайди. Зиёратдан сўнг Термиз археология музейига бордим. Санъат кошонаси экспонатларга жуда бой. Уларнинг «мағзини чақиш»ни ҳамма ҳам эплайвермайди.\nМузей Сурхон заминидаги Тешиктош ғори, Мачай ғори ва Термиз харобаларидан топилган етти юздан ортиқ археологик ёдгорликлар билан тўлиб-тошган. Музей икки қаватдан иборат бўлиб, биринчи қаватда экспонатлар, иккинчи қаватда хронологик тартибда жойлаштирилган тўққизта осори-атиқа ўрин олган. Айниқса, тош ва бронза даври, Бақтирия маданияти, Грек-Бақтирия даврларига оид экспонатлар ёнида узоқ туриб қолишингиз аниқ. 85 минг 881 та экспонатнинг 26 минг 526 таси тангалардан иборат. Ўзида 17 мингта нодир китобларни жамлаган шарқона кутубхонани ҳам бой хазинага қиёслаш мумкин. Умуман, бу сингари ноёб экспонатларни кўргани уммон ортидан ҳам кўплаб сайёҳлар келади. Япониянинг Решол университети олимлари мазкур музей ҳамда Қоратепа сингари ёдгорликлар жойлашган ҳудудларда ҳам изланишлар олиб борган.\nМузей залларини айланиб юрганимда, унча катта бўлмаган ванна тоғораси эътиборимни тортди. Буни сезган музей ходимаси тушунтира кетди. Унинг айтишича, мазкур ванна тоғораси македониялик Александрга тегишли бўлган экан. Ванна чидамли металдан ясалгани туфайли шу кунга қадар етиб келган.\nЕтмишинчи йилларда Далварзинтепада олтин хазинаси ва унинг яқинидан Будда иншооти топилган эди. У жойдан чиққан ноёб ҳайкаллар кўпгина хорижлик олимлар сингари япон профессори Кюдзо Катони ҳам қизиқтириб қўйган. Буддавийлик даври акс этган осори-атиқалар ер юзида ниҳоятда кам учрайди. Ростдан ҳам, улардаги манзаралар, кўринишлар, турфа хил буюмлар нафақат юртимиз ўтмиши, эҳтимол қатор давлатларнинг қадимги ҳаёти, турмуши, анъана ва урф-одатлари ҳақида қимматли маълумотлар беради. Бир вақтлар қадимшунослар томонидан ноёб металдан ишланган ванна тоғораси топилганининг ўзиёқ дунёда катта шов-шувга сабаб бўлган эди. Денов туманидаги Холчаён қишлоғидан кавлаб олинган ажойиб нақшлар билан безатилган сарой биноси экспонатлари ҳам музей залларини тўлдириб турибди.


“Оммавий маданият” – ҳақиқий маданият кушандаси - Уч илдиз\nМирзо Улуғбек номидаги Ўзбекистон Миллий университети доценти, филология фанлари номзоди Тўлқин Эшбекнинг ТВ мухбирига берган интервьюси\n– Бугунги глобаллашув даврида “оммавий маданият”га қарши кураш – энг долзарб масалалардан бирига айланган. Айтинг-чи, “оммавий маданият” ўзи нима?\n– Биласизми, бу ҳақда сўз юритганда, яъни, оғзаки нутқимизда уни тўғри айтишимиз зарур. Яъни, қўштирноқ ичидаги “оммавий маданият” ёки “оммавий маданият” ниқоби остидаги бузғунчилик, деб. Акс ҳолда, мантиқ бузилади. Эътибор беринг, оммавий маданият – оммалашган маданият деган маънони англатади. Бу эса, жуда ижобий тушунча. Биз унинг аксига – бузғунчилик кўринишларига қарши курашмоқдамиз.\nЭнди бевосита саволингизга келсак, «Оммавий маданият» ғарб дунёсида ўтган асрнинг иккинчи ярмида шаклланди. Уни ғарбда «популяр» ёки қисқартирилган ҳолда, «поп-культура» (яъни «оммавий маданият») деб аташади. Гарчи «маданият» деб аталса-да, аслида, туб мазмун-маъносига, мақсадга кўра «оммавий маданият» чинакам маданиятнинг кушандасидир. Мутахассисларнинг фикрларича, ҳали илм-фанда «антикультура» («ғайримаданият») деган илмий тушунча шаклланмаганлиги учун «оммавий маданият» тушунчаси, ночорликдан қўлланилмоқда. Чунки, «оммавий маданият», аслида маданиятсизлик, яъни маънавиятсизлик ва ахлоқсизликнинг синонимидир. “Оммавий маданият” асосини маънавий ва ахлоқий тубанлик иллатлари ташкил қилади, холос.\n– Тескари тушунчанинг зарари ҳам шунга яраша бўлади, демоқчисиз, шундайми?\n– Албатта, бундай ёт ғоялар таъсирига тушиб қолган айрим ёшлар ҳаётга фақат бир томонлама боқадиган, енгил ҳаётга интилувчан бўлиб вояга етишади.. Бу эса уларда бузғунчилик, зўравонлик, фақат ўз манфаати учун ҳаракат қилиш каби иллатларни ривожланишига сабаб бўлади.\n– Нима учун “Оммавий маданият”ни ниқоб деймиз?\n– Табиийки, «оммавий маданият» деган ниқоб остида ахлоқий бузуқлик ва зўравонлик ғояларини тарқатиш, шунинг ҳисобидан бойлик орттириш, миллий анъана ҳамда қадриятларни қўпоришга қаратилган хатарли таҳдидлар одамни ташвишга солмай қўймайди. Бугун ёшларимиз ўзига хос “тушунчалар уруши” шароитида яшамоқдалар. “Оммавий маданият” ота-боболаримиз “қора” деган нарсаларни “оқ”, “оқ” деган нарсаларини “қора” деб уқтирмоқда. Миллий-маънавий маданиятимиз ва диний қадриятларимиз мазмун-моҳиятан жуда гўзал. Бу миллий маданиятимиздан бегона руҳиятда вояга етадиган ёшлар табиий равишда турли ёт кучлар қурбонига айланмоқдалар. Бизнинг миллий маданиятимизда ҳаё, андиша, ибо каби ахлоқий фазилатларга қатъий равишда амал қилиниб келинади. “Оммавий маданият” айнан миллий қадриятимиз асоси бўлган ҳаё, андиша, оқибат, меҳр-муҳаббат каби гўзал ахлоқий қадриятларимизга қарши бўлган ахлоқсизлик ва ёвузликни ўзида акс эттирган ҳаракатдир.\n– Шундай тушунчаларга барҳам бериш учун нималар қилиш керак, деб ўйлайсиз?\n– Инсонни камолотга етакловчи маънавият, маданият ҳақида сўз юритганда жуда эҳтиёторлик лозим. Биз масалага ҳар томонлама тўғри ёндашишимиз керак. Ҳар бир сўзимиз тингловчиларга қандай таъсир кўрсатаётганини, у қай тариқа ўз аксини кўрсатишини теран мушоҳада қилиб кўрмоғимиз шарт! Наздимда, сўнгги йилларда “эркак билан эркакнинг, аёл билан аёлнинг турмуш қуриши” деган бемаъни гапларни ҳаддан зиёд кўп гапирдик ва шу бўлмағур тушунчани оддий, содда, самимий одамларнинг ҳам онгига обдан етказиб қўйдик. Уни минг зарарли иллат, деб тўғри тушунтирганимиз билан ҳамма бирдек оқилона қабул қилармикин? Демоқчиманки, шунақа иллатлар ҳақида яхшиси ортиқча тушунча бермаганимиз маъқулмикин?.. Одамларнинг онгида тескари реакция берувчи омиллар ҳам мавжудлигини ёддан чиқармаслигимиз зарур.\nМасалан, шу мавзудаги қатор мақолаларда шундай сатрлар такрор-батакрор ёритилмоқда:\n“Хеппининг (ваҳшиёна «кўнгил очиш»лар). Бу каби воқеалар бизнинг юртимизда деярли кузатилмайди. Лекин “оммавий маданият” маҳсули бўлган фильм ва ўйинларнинг юртимиз сарҳадларидан яшириниб, сездирмай кириб келиши ва уларни ёш авлод томонидан қабул қилинишини бизнинг мамлакатимизда ҳам хеппининг бўлишига сабабчи бўлиши эҳтимолдан ҳоли эмас.…”\nМодомики, хеппининг деган ваҳшиёна «кўнгил очиш» иллати ҳали жамиятимизда урчиб кетмаган экан, у ҳақда гапиравериб, ёшларни қизиқтириб қўймайлик-да. Унга қарши курашнинг бошқа усулларини топиш керак.\nБир мақолада “Цинизм” деган тушунча шундай изоҳланадики, натижада, шу пайтгача хаёлингда бўлмаган фикрлар пайдо бўлиб қолганини сезмай қоласан. Эътибор беринг:\n“Цинизм. Беадаблик – асосий мақсад эмас, омадга эришиш воситаси, холос. Зарурат туғилганда ўз принципларидан чекинмаслик оқибатида инсон бир умр азият чекиб, ўз беҳаёлиги эвазига қўлга киритилган эркидан шикоят қилиб ўтиши мумкин. Бундай беадабликлардан бири – йигит кишининг ўзига бино қўйиб, тўйдан аввал бирор қизнинг номусини топташи ёки қиз боланинг ўз номусини топталишига йўл очиб беришидир”.\nХўш, бу гапларни ўқиган балоғат ёшидаги йигит-қизларнинг онги қай тарафга қараб “ривожланади?” Демак, шундоқ қилиб кўришнинг ҳам бирор фойдали жиҳати йўқмикин, деган тушунча пайдо бўлмайдими?\nДемак, бу нозик масалада, қош қўяман деб кўз чиқариб қўйишдан эҳтиёт бўлишимиз лозим.\n– Бундай иллатлар ёшлар онгига таъсир қилаётганини пайқаш қийин эмас, шундайми?\n– Эътибор беринг, ўғлингиз, қизингиз ё набирангиз боғча ёшидаёқ беўхшов қилиқлар қиляпти. Чиройли юзини айрим муьтфильмлардаги махлуқларга ўхшатиб бужмайтираяпти. Бармоғини “тўппонча” қилиб, сизга “пақ-пуқ” эткизиб отаяпти. “Бууаааа” деб қўрқитаяпти. Салом бер, десангиз нописанд қараяпти. Озроқ дўқ-пўписа қилсангиз, заррача ҳайиқмай сизга хезланаяпти. Қўлига таёқ олиб “жумонг” бўляпти. Ана шу ғайришуурий ёш авлодга қаратилган “оммавий маданият”нинг асл самараси. Ҳозирдан тарбияси изидан чиқаётган болакайлар шу тариқа улғайса қанақа одам бўлиши мумкин? Бу нарса ёшларимизнинг юриш-туришида, кийинишида, ўзини тутиши-ю бошқалар билан бўладиган маомаласида ҳам кўзга ташланмоқда. Бундай ёт ғоялар эса бизнинг миллий қадриятларимиз ва анъаналаримизга асло тўғри келмайди.\n– Буни баъзилар “замон ёшлари” деб таърифлашмоқда-ку?!\n– Айрим ота-оналар, айниқса, тажрибаси кам ёш ота-оналар шу тариқа ўзларини юпатишмоқда. Аслида ундай эмас. Дунёни ҳайратга солган буюк аждодларимиз ёшлигида қўлини “тўппонча” қилмаганини яхши биламиз. Мана, буюк аждодимиз Мир Алишер Навоий ёшлигида қандоқ бўлган? Тўрт мисра шеъри билан мавлоно Лутфийдек шоир устозини ҳайратга солмаганмиди? Мирзо Улуғбек, Бобур боболаримиз неча ёшидан бошлаб элига бош бўлганлар? Ҳали она сути оғзидан кетмаган давридаёқ салтанат ишларида бўй кўрсатмаганмидилар? “У даврда замон шундоқ бўлган” деган ўта бирёқлама фикрларга асло қўшилмайман. Ҳамма замонда ҳам она туққан боласини бағрига босишдан, унга алла айтишдан бошлайди. Узоққа бормайлик, бизга ёшлигимизда ота-оналаримиз қандоқ муносабатда бўлишган? Онам раҳматли бизни бош яланг ҳолда дастурхон атрофига йўлатмасди. “Бош яланг дастурхон атрофида ўтириш, нонга қўл чўзиш мумкин эмас!” деб тарбия берган. Аминманки, мен тенггиларнинг ота-оналари шундоқ йўл тутганлар. Ўзбек оиласида тарбия – болакайларга дўппи, қизалоқларга рўмол ўратишдан бошланган! Ана шундай ўзбекона оила анъналарини изчил давом эттириш керак. Тарбия қайиғида битта эшкак – миллий, иккинчиси – замонавий бўлмоғи лозим. Миллий руҳ оилада ўғил-қизлар қалбига сингдирилгач, замонавий ҳаётга онгли равишда ёндашгани мақсадга мувофиқдир.\n– Бу бебаҳо анъаналар қачондан бошлаб йўқ бўлди?\n– Бутунлай йўқ бўлмаган. Ҳозир ҳам минглаб оилаларда тарбия шу йўсинда давом этмоқда. Фақат, 70 йилдан ортиқ давом этган собиқ мустабид тузум мафкураси миллий тарбиямизга катта замол етказган. Дўппи кийишга даъват этиш – “миллий маҳдудлик”, “замонда орқада қолганлик” деган пуч гаплар ўша давр ёшлари онгига сингдирилган. Ўша давр ёшлари улғайиб, бир кун ота-она бўлганларида янаям “замонавийлашиб” кетдилар. Чақалоқларга алла айтиш “модадан қолди”. Ўзлари бошларидан дўппи-ю рўмолни улоқтирган ота-оналар ўғил-қизларининг бошяланг юриб улғайишини “замонавийликка” йўйдилар. Дўппига қўшилиб, миллийлигимиз оҳори кетганини сезмай қолдик… Энг ачинарлиси, ҳозиргача дўппи мавзусида сўз очсанг, ола қарайдиганлар бор. Гўё у ўта замонавий-ю биз “миллатпараст” бўлиб қолганга ўхшаймиз… Гап дўппида эмас, бошда, деб куладиганлар ва бу масалага енгил-елпи қарайдиганлар ҳам кам эмас. Бу борада, энг аввало, бошяланг ўсмаган буюк ота-боболаримизнинг ҳикматлари, маънавий хазинасини теран нигоҳ билан ўрганиб, обдан ўйлаб кўрсак яхши бўларди.\n– Ҳаёт лаззати, деган тушунчани ҳар ким ҳар хил тушунади. Сиз уни қандай талқин қилган бўлар эдингиз?\n– Ҳаётни ҳар ким ўз қаричи билан ўлчайди. Ҳаёт лаззатини ҳам турлича талқин қиладилар. Бу мавзуда сўз кетганда, ўтмишда зиёли боболаримиз тез-тез ўтказиб турган “нафис мажлислар” деган анъана ёдимга тушаверади. Бу ҳақда кўп адабиётларда ҳам ўқиганмиз. “Нафис мажлислар” китоб мутолааси, бу мавзудаги баҳс-мунозаралар, адабий суҳбатлар билан ўтганини яхши биламиз.\nМуҳтарам Президентимиз Шавкат Мирзиёевнинг 2017 йил 12 январь қабул қилинган “Китоб маҳсулотларини чоп этиш ва тарқатиш тизимини ривожлантириш, китоб мутолааси ва китобхонлик маданиятини ошириш ҳамда тарғибот қилиш бўйича комиссия тузиш тўғрисида”ги фармойиши, айниқса, 3 август куни зиёлилар билан учрашувидаги сўзлари ана шундай “Нафис мажлислар” анъанасини давом эттиришимизга илҳомлантирди. Буни кўплаб адабий учрашув ва бошқа маънавий-маърифий тадбирлар мисолида кўриб турибмиз. Тошкентдаги “Китоб олами” мажмуасида ҳар жума куни кечки пайт янги китоблар тақдимоти ўтказилиши йўлга қўйилган. Бу тадбир ўз-ўзидан “Нафис мажлислар”га айланиб кетмоқда. Унда иштирок этаётган китобхонлар чеҳрасига разм солсангиз, китоб мутолаасидан, у ҳақда билдирилаётган сермазмун фикр-мулоҳазалардан қониқиш ҳосил қилаётганини англайсиз.\nЭнди бевосита саволингизга келсак, бугунги юртдошларимизнинг жуда кўпчилиги китобхонликдан лаззатлади!\nБу бебаҳо лаззатни “оммавий маданият” ботқоғига ботганлар асло ҳис эта олмайди…\n– Узр, уларни бу ботқоқдан қутқаришнинг иложи йўқми?\n– Ҳамма гап шундаки, маънавият-маърифат аҳлининг барча саъй-ҳаракатлари аввало ёшларни ана шу ботқоққа яқинлаштирмасликка қаратилган. Мафкура ва маънавият майдонидаги курашларнинг асл моҳияти ҳам шундан иборат. Бу йўлда хато қилганлар, адашганларга ҳам асло бефарқ қарамаймиз. Жаҳолатга қарши маърифат билан кураш – асл муддаомиздир. Умид қиламанки, бу эзгу йўлда амалга ошираётган ишларимиз мудом ўз самарасини кўрсатаверади.\n– Бу борада шахсан сизнинг таклифларингиз?\n– Донишманд ота-боболаримизнинг таълим-тарбия борасидаги улуғвор йўлини давом эттиришимиз лозим. Улар инсон қандоқ бўлиши, қай тариқа камол топиши лозимлигини қулоқларига қуйиб, қалбларига нақшлаб қўйганлар. Бироқ, жирканч иллатлар ҳақида ҳадеб тасаввур уйғотмаганлар. Биз маънавият-маърифат тарғиботида худди ана шу анъанани изчил давом эттиришимиз мақсадга мувофиқдир. Зотан, ёш авлодни “Оммавий маданият” таҳдидидан асраш учун юксак инсонийлик ва одобга асосланган миллий ғояга суянишимиз мақсадга мувофиқдир. Бунда эътиборимизни мазкур ғоямизнинг комил инсон бўлиш тамойилига қаратишимиз билан бирга аждодларимиздан бизга мерос бўлиб қолган урф-одатларимизга, гўзал анъаналаримиз ва диний қадриятларимизга суянишимиз, албатта, кутилган самарани беради. Миллий қадриятимиз асосини ҳаё ва оқибат ташкил этишини таъсирчан воситалар (масалан, саҳна асарлари) орқали намоён этиб боришимиз зарур. Она халқимизнинг тарбиясини олиб вояга етган буюк аждодларимиз Амир Темур, Улуғбек, Жалолиддин Мангуберди, Темур Малик, Алишер Навоий, Бобур, Гавҳаршодбегим, Нодирабегим каби юзлаб аждодларимиз ватанпарвар, оилапарвар, шарму ҳаёли, шижоатли ва ор-номусли бўлиб вояга етишганини намуна сифатида кўрсата олишимиз лозим. Ана шундагина буюк аждодларга муносиб авлодларни камолга етказишга муваффақ бўламиз.\nNext story В Узбекистане на Фестивале национальной культуры и кухни Азербайджан был удостоен 2-го места\nPrevious story “Кураш” миллий спорт турини янада ривожлантириш чора-тадбирлари тўғрисида


АҚШда 200 нафар ўсмир бегона уйда базм уюштирди\n17:17 / 15.03.2016\nАҚШнинг Калифорния штати, Эльдорадо Хиллс шаҳрида 200 нафар ўсмир улкан базм уюштирди. Базму жамшид яқинда сотилган ва ҳамон бўш турган коттежлардан бирида содир бўлди. чақирувга етиб келган полиция 14 нафар ўсмирни ҳибсга олган. Қолганлар эса яширинишга улгурган. Бу ҳақда KCRA-ТV хабар бермоқда.\nҚўшнилардан бирининг маълум қилишича, уларникига икки қиз келиб, яқинда катта базм бошланишини, аммо улар жимликни сақлашга ҳаракат қилишга ваъда бериб кетишган. “Аммо уларнинг бегона уйда тантана қилишлари жуда шубҳали туюлди”, — деб гувоҳнинг сўзларидан иқтибос келтиради KCRA-ТV.\nМанбанинг маълум қилишича, коттежда олиб борилган текширув ишларидан сўнг шу нарса аён бўлганки, уйга жиддий тарзда моддий зарар етказилган. Полиция уй деворларининг бир неча қисмида бир неча тешикларни аниқлаган. Булардан ташқари, уйнинг бошқа ерларига ҳам зиён етказилган.


Шавкат Мирзиёев ва Эмомали Раҳмон минтақадаги хавфсизлик масалаларини муҳокама қилди – Газета.uz\nLotinchada На русском языке 5 май 2022, 11:27 Сиёсат\nЎзбекистон президенти Шавкат Мирзиёев 4 май куни Тожикистон президенти Эмомали Раҳмон билан телефон орқали мулоқот қилди. Бу ҳақда президент матбуот хизмати хабар берди.\nЕтакчилар муқаддас Рамазон ҳайити билан бир-бирини самимий қутлаб, икки мамлакатнинг биродар халқларига тинчлик-осойишталик, бахт-саодат, фаровонлик ва равнақ тилади.\nМуҳокамада амалий ҳамкорликни кенгайтириш, шу жумладан ўзаро савдо ҳажмини ошириш, саноат, энергетика, қишлоқ хўжалиги, транспорт соҳалари ва бошқа йўналишларда устувор кооперация лойиҳаларини илгари суришга алоҳида эътибор қаратилди.\nТожикистон президенти матбуот хизматининг хабар беришича, икки давлат раҳбарлари минтақавий ва халқаро аҳамиятга молик масалалар, жумладан, Марказий Осиёдаги хавфсизлик билан боғлиқ вазиятни муҳокама қилган.\nШавкат Мирзиёев Эмомали Раҳмонни қулай вақтда Ўзбекистонга расмий ташриф билан келишни таклиф қилди. Ташриф кунлари дипломатик каналлар орқали келишиб олинади.\n2021 йилда икки давлат президентлари Ўзбекистон ва Тожикистон Зарафшон дарёсида 320 МВт қувватга эга ииккита ГЭС қуриш лойиҳаси бўйича қўшма акциядорлик жамияти ташкил этиш тўғрисида, қолаверса, ўзбек-тожик инвестиция компанияси ташкил этиш, саноат ва янги технологиялар соҳасида, тоғ-кон саноатида ҳамкорлик тўғрисида жами 35 та ҳужжатни имзолади.\nЎзбекистон ва Тожикистон Зарафшон дарёсида иккита ГЭС қуриш бўйича битимни имзолади 10 июн 2021, 18:22


Москвалик шифокорлар гуруҳи Ўзбекистонда ўз фаолиятини якунлади. Улар 5 мингдан ортиқ беморларга ёрдам кўрсатишди Ўзбекистон янгиликлари\nМосквалик шифокорлар гуруҳи Ўзбекистонда ўз фаолиятини якунлади. Улар 5 мингдан ортиқ беморларга ёрдам кўрсатишди\n6 October 2020, 10:25\nЎзбекистон, Тошкент – Batafsil.uz ЯА. Москвалик шифокорлар жамоаси икки ҳафталик хизмат сафаридан сўнг Ўзбекистондан қайтди. Жарроҳ Константин Покровский раҳбарлигидаги Москванинг 35 нафар шифокорлари COVID-19га қарши курашиш борасида ўзбекистонлик мутахассисларга ёрдам кўрсатишган. Бу ҳақида мухбиримиз маълум қилмоқда.\n"Биринчи навбатда жамоамизга Ўзбекистондаги эпидемиологик вазиятни ўрганиш вазифаси юклатилди. Бу давлатга етиб келгач, даставвал ҳоким билан учрашиб, республикада коронавирус билан касалланиш ҳолатини муҳокама қилдик. Маҳаллий соғлиқни сақлаш идоралари билан биргаликда мамлакатда коронавирус тарқалишининг олдини олиш бўйича чора-тадбирлар мажмуи ишлаб чиқилди. Москвалик мутахассислар COVID-19га дучор бўлган кишилар даволанаётган ўнлаб шифохоналарга ташриф буюриб, 5 мингдан ортиқ беморни кўрикдан ўтказишди. Жонлантириш ва интенсив терапия бўлимида даволанаётган касаллар шулар жумласидандир", – деди шифокорлар гуруҳи раҳбари Константин Покровский.\nЯнада самарали фаолият олиб бориш учун ҳар бир шаҳарга шифокорлар гуруҳи бириктирилди. Мутахассислар олтита йирик шаҳар: Қарши, Тошкент, Наманган, Фарғона, Андижон, Термизда ишлаб, олис жойларга ҳам ташриф буюрилди.\nЎзбекистонда икки ҳафталик иш давомида Москвалик шифокорлар ҳар куни турли даражадаги оғирликдаги юзлаб беморларни кўрикдан ўтказиб, ҳар кунлик жараёнларда ҳам иштирок этишди. Россиялик шифокорлар даволаш тактикасини тўғрилаш, дори-дармон терапиясидан фойдаланиш ва касалларни респиратор жиҳатдан қўллаб-қувватлаш бўйича ўз тавсияларини бериб келишди. Реаниматорлар жамоаси жонлантириш бўлимидаги оғир беморларни кўздан кечиришди.\nКўп тармоқли шифокорлар жамоаси эпидемиологлар, реаниматологлар, фармацевтлар, вилоят соғлиқни сақлаш идораси вакиллари билан учрашувлар ўтказишди. COVID-2019 қарши курашиш доирасида билимларни ошириш курслари ишлаб чиқилди.\nКўп тармоқли жамоа юқумли касалликлар шифокорлари, анестезиологлар, реаниматологлар, рентгенологлар, лаборатория диагностикаси шифокори, анестизиолог – ҳамширалар, эпидемиологлар, кислород-газлаштириш хизмати раҳбари, пульмонологлар ва терапевтлардан ташкил топган. Улар Москвадаги ўн бешта етакчи шифохоналар, шунингдек, Москва Соғлиқни сақлаш департаментининг учта болалар ва иккита юқумли касалликлар шифохонасида асосий фаолият юритишади.


“Барча йўловчилар эвакуация қилинди” – “Тошкент метрополитени” УК - EFFECT.UZ\n. 13:01 | 08.04.2021\nБугун, 8 апрель куни тахминан 10:40да Тошкент метрополитенининг Сергели йўналиши техник сабабларга кўра тўхтатилди.\nБарча йўловчилар эвакуация қилинган. Йўналиш бўйлаб автобуслар ҳаракати ташкил этилмоқда.\n“Тошкент метрополитени” УК раҳбарияти воқеа жойида вазият сабабларини аниқламоқда. Айни вақтда Тошкент метрополитенининг Чилонзор йўналиши (“Олмазор” – “Буюк Ипак Йўли”) штат режимида ишламоқда.\nTeglar:Сергели, Тошкент метрополитени УК


Ўзбекистон самбо ассоциацияси раиси Алишер Алимов Халқаро самбо федерацияси расмий сайти учун интервью берди / Olamsport.com\n06 апр 12:19\nЎзбекистон самбо ассоциацияси раиси Алишер Алимов Халқаро самбо федерацияси расмий сайти учун интервью берди\nХалқаро самбо федерацияси расмий сайти Ўзбекистон самбо ассоциацияси раиси Алишер Алимов билан ташкил этилган интервьюни тақдим этди.\nЎзбекистон самбо ассоциацияси матбуот хизмати ушбу интервьюнинг ўзбек тилидаги талқинини эътиборингизга ҳавола қилади\nУшбу интервью "Мемориал А. Харлампиев" Жаҳон кубоги вақтида ташкил этилган. Алишер Рихсибаевич суҳбат давомида ўзбек спортчиларининг халқаро аренадаги муваффақиятлари, вазн тоифалари ўзгаришининг натижаларга таъсири, шунингдек Тошкент шаҳрида ўтказиладиган самбо бўйича жаҳон чемпионати ҳақида гапирди.\n- Ўзбек спортчиларининг Жаҳон кубогидаги иштирокини қандай баҳолайсиз?\n- Биринчи навбатда Халқаро самбо федерацияси, шунингдек, Россия самбо федерациясига мана шундай спорт байрамини ташкил этгани учун миннатдорчилик билдирмоқчиман. Яхши биласиз, пандемия сабаб жаҳон миқёсида бундай мусобақалар кам ва биз бунинг ортида қандай меҳнат турганлигини тушуниб турибмиз.\nЎзбек спортчиларининг иштироки ҳақида гапирсам, агар эътибор берган бўлсангиз, ушбу Жаҳон кубогига биз янгиланган таркиб - Ўзбекистон чемпиони бўлган йигит ва қизлар билан келдик. Биз уларга халқаро майдонда чиқиш қилиб, ўзларини кўрсатишлари ва тажриба тўплашларига имкон бердик. Ҳар қандай спортчи ўз юртидаги ва халқаро аренадаги мусобақада ўзини турлича ҳис қилиши хеч кимга сир эмас.\n- Мусобақанинг биринчи куни ўзбек самбочилари учун қай даражада омадли кечди деб ҳисоблайсиз?\n- Биз албатта мусобақанинг илк кунидан бундан ҳам яхшироқ натижа кутгандик. Аммо бу спорт, бу ерда натижаларни олдиндан билиб бўлмайди. Шуни айтишим керакки, спортчиларимиз баҳсларга жиддий ҳозирлик кўришганди. Ҳар бир халқаро старт олдидан биз спортчиларни жиддий тайёрлаймиз. Бу сафар биз совриндор спортчиларимизни, жаҳон чемпионларини 4-6 июнь кунлари Тошкентда ўтказиладиган Осиё чемпионати учун сақлаб қўйишга қарор қилдик. Бундан ташқари, Ўзбекистон пойтахти 12-14 ноябрь кунлари самбо бўйича жаҳон чемпионатига мезбонлик қилади. Спортчиларимизда ўзларини ҳар томонлама, яхши кўрсатиш имконияти бор.\n- Сўнгги йилларда Ўзбекистон терма жамоаси халқаро мусобақаларда юқори натижалар қайд этмоқда. Сизнингча, бу нима билан боғлиқ?\n- Биласиз, 2019 йилнинг бошидан Ўзбекистон самбо ассоциацияси жамоаси ўзгарди: бош директор, катта мураббийлар, аёллар мураббийлари, ёшларда ҳам шундай. Шунингдек, самбо ассоциацияси раҳбариятида ҳам ўзгариш бўлди. Вице-президентлар, маъмурий таркиб алмашди. Ҳамкасбларим билан бирга Ўзбекистонда самбо ривожи йўлида меҳнат қиляпмиз. Аммо, шуни алоҳида қайд этишимиз лозимки, Ўзбекистон Республикаси Президентининг спортга, ҳусусан самбога қаратаётган ҳозирги эътибори бўлмаганида, биз бундай натижалар қайд эта олмаган бўлардик. Ассоциация раҳбарияти ва спортчилар учун мамлакат раҳбари томонидан қўллаб-қувватлов борлигини ҳис қилиш жудаям муҳим.\nНатижалар ҳақида гапирсак, Ўзбекистон терма жамоаси 2018 йилги жаҳон чемпионатида 12-ўринни қўлга киритганди. 2019 йилда эса бешинчи бўлдик. 2020 йили Сербияда ташкил этилган жаҳон биринчилигида эса учинчи ўринга кўтарилдик. Бу биз учун жиддий натижа, олдинга ташланган катта қадамдир. Мен спортчиларимиз ва жамоам билан фахрланаман.\n- Муваффақиятингиз сири нимада?\n- Мамлакат раҳбариятининг самбога қаратаётган эътибори ва жамоамизнинг чин дилдан меҳнат қилаётгани. Биз спортчиларга яхши шароит яратиб бериш учун барчасини қиляпмиз. Улар эса ўз навбатида гиламда барчасини кўрсатишмоқда. Албатта биз эришилган натижа билан тўхтаб қолмоқчи эмасмиз ва олдинга интиламиз. Ўйлайманки, биз ҳали самбо мухлисларини яна хурсанд қиламиз.\n- Сиз Республика Президентининг қўллаб-қувватлаши ҳақида гапирдингиз. Бу нимада акс этмоқда?\n- Сир эмас, спортда олимпия ва ноолимпия спорт турлари деган тушунчалар бор. Россияда самбо олимпия спорт турлари билан тенглаштирилган, аммо барча мамлакатларда ҳам бундай эмас. Бизнинг Республикамизда масалан самбо 2019 йилга қадар давлат томонидан бир қисм молиялаштирилган. 2019 йилдан бошлаб Худога шукр, бугунги кунгача Ассоциациямиз барча халқаро мусобақаларда - Жаҳон чемпионатидан тортиб, Жаҳон кубогигача юз фоиз молиялаштирилмоқда. Давлат ҳисобидан. Ўзбекистон Жисмоний тарбия ва спорт вазирлиги, шунингдек Миллий олимпия қўмитаси спортчиларимизни қўллаб-қувватлашмоқда.\n- Тушунишим бўйича, қўллаб-қувватлов фақат бу томонлама эмас. Оммавий ахборот воситалари томонидан ҳам ушбу спортга эътибор ошганини биламан. Ўзбекистондаги самбочилар - юлдузлар...\n- Фикрингизга қўшиламан. Оммавий ахборот воситалари ходимлари билан фаол ишламай туриб, бундай самарага эриша олмасдик. Биз айнан ОАВ самбони оммавийлаштиришда энг асосий қурол эканлиги тушунамиз. Шунинг учун журналистлар билан ҳамкорлик қиламиз. Сўнгги икки йилда ОАВда, интернет ва ижтимоий тармоқларда самбо ҳақидаги маълумотлар кўпайди. Бу бизнинг Телеграм, Инстаграм ва Фейсбукдаги саҳифаларимизда ҳам кўриниб турибди. Биз имкон даражасида кўриниш берамиз. Сайтимизда манзилимиз, электрон почтамиз, телефон рақамлар ҳақида маълумотлар бор. Улар орқали кўплаб мурожаатлар, изоҳлар бўлади. Биз улар билан самбонинг истиқболи, режалар ҳақида гаплашамиз.\n- Келинг, айни пайтда "Лужники"да ўтказилаётган турнирга қайтамиз (суҳбат март ойидаги Жаҳон кубоги вақтида уюштирилган). Жаҳон кубоги илк маротаба янги вазн тоифаларида ўтказилмоқда. Бу спортчиларингизнинг тайёргарлиги ва натижага қай даражада таъсир кўрсатди? Бунга тайёрмидингиз?\n- Тайёр эдик. Ҳар йили февраль ойида биз самбо бўйича Республика чемпионатини ўтказамиз. Бу йил биз ҳам илк маротаба янги вазн тоифасида мусобақани ташкил этдик. Албатта, аввалига спортчи ва мураббийлар учун бу эриш туюлди. Аммо чемпионат лдидан биз мураббий ва ҳакамлар учун семинар ташкил этдик ва у ерда барчасини тушунтирдик. Барчаси вақт ўтгани сайин ўзгаради, одамлар тез ўрганишади ва кўникишади. Ўзим қўшимча сифатида шуни айтишим мумкинки, спортчиларимизнинг кўпи бу ўзгаришлардан хурсанд. Чунки, вазн ташлаш билан боғлиқ масалалар улар учун осонлашди.\n- Аниқроғи, тайёргарлик жараёни ва Ўзбекистон терма жамоасининг мусобақада қайд этаётган натижалари сиз учун кутилмаган ҳол бўлмади. Вазнлар ўзгариши билан боғлиқ сенсациялар бўлмадими?\n- Тўппа-тўғри. Айтиб ўтганимдек, биз бундан ҳам кўпроғини кутгандик. Лекин, барибир натижалардан мамнунман. Биринчи кун давомида тўрт спортчимиз финалгача етиб келди. Иккинчи кун ҳам финалчиларимиз бор. Умид қиламизки, уларнинг барчаси ғалаба қозонишади.\n- 1 январдан саралаш масаласида Халқаро қоидалар кучга кирди. Камар тизимининг йўлга қўйилиши Ўзбекистонда ва жаҳонда самбо ривожига ҳисса қўша олади деб ўйлайсизми?\n- Шубҳасиз! Рейтинг ҳар бир спорт турида бўлиши лозим. Самбочилар, шунингдек болалар ҳалигача шаҳар, туман ва бошқа мусобақаларда қўлга киритган медаллари билан юришарди. Камарларнинг пайдо бўлиши самбо билан шуғулланаётган болалар ва ўз ўрнида катталарга ҳам мотивация беради.\n- Суҳбатимиз аввалида сиз самбо бўйича Осиё чемпионати ва Жаҳон чемпионати Ўзбекистонда ўтказилиши ҳақида айтиб ўтдингиз. Бундай қарор нима билан боғлиқ?\n- 2025 йилда Тошкент ёшлар ўртасидаги Осиё ўйинларини қабул қилади. Қарор қабул қилинди ва Тошкент мезбон мамлакат сифатида ушбу мусобақага тайёрланишни бошлади. Биласиз, мезбон давлат ўйинлар дастуридаги спорт турларини ўзи танлайди. Биз Жиисмоний тарбия ва спорт вазирлиги ҳамда Миллий олимпия қўмитаси билан бу борада музокара ўтказдик ва ташкилотчилардан самбони ҳам ўйинлар дастурига киритилишини сўрадик. Ўзбекистонда самбо ривожланиб келаётгани ҳисобга олинган ҳолда, ушбу ғоя қўллаб-қувватланди.\nУшбу ўйинлар олдидан Тошкент йирик спорт мусобақаларини ҳам ўтказиши керак. Самбо бўйича Осиё ва Жаҳон чемпионати тажриба тўплаш, ўзини кўрсата олиш учун яхши имконият. Аммо асосийси, ушбу спортни мамлакат ва жаҳон бўйлаб оммавийлаштиришдир.\n- Бир йилда икки йирик мусобақа мамлакатингиз учун қийинлик қилмайдими?\n- Халқаро самбо федерацияси ижро қўмитаси бизнинг номзодимизни қўллаб-қувватлаганида жуда хурсанд бўлдик: бу биз учун шараф ва ФИАС тақвимидаги йилнинг энг энг асосий мусобақани ўтказамиз. Биз ўзимизга билдирилган ишончни оқлаймиз. Мусобақа иштирокчилари ва мухлислар ушбу спорт байрамидан ҳақиқий завқ олишлари учун қўлдан келган барча ишни қиламиз.\nМанба : t.me/uzbekistan_sambo\nСамбо. Осиё чемпионати учун промо-ролик тақдим этилди (ВИДЕО) 0\nБухорода самбо бўйича ўсмирлар ўртасида Ўзбекистон чемпионати якунланди (барча ғолиб ва совриндорлар рўйхати) 0\nЎзбекистон самбо ассоциациясининг Бухоро бўлимига янги раис сайланди 0


“Ўзбекистон-24” телеканали 3 ёшга тўлди – Jurnalist\n“Ўзбекистон-24” телеканали 3 ёшга тўлди\nR S2020-07-24T14:15:26+05:0024 Iyul, 2020|Умумий янгиликлар|\n2017 йил 24 июль куни «Ўзбекистон-24» телеканали илк бор эфир юзини кўрган эди. Шу қисқа вақт ичида телеканал ўз йўналиш ва тамойилларига тушиб олди. Бугун эса томошабинлар учун 24 соат хизматда.\nШуниси эътиборлики, телеканал ижодкорлари ҳозирги коронавирус пандемияси ҳукм сураётган кунларда асосий эфир вақтини касалликнинг олдини олишни тарғиб қилувчи кўрсатувларга ҳам ажратган. «COVID 19 савол жавоб», «COVlD вазият» туркум кўрсатувлар бугунги мураккаб вазиятда барчани «Ўз соғлигингни, ўз болангни, ўз оилангни асра!» шиорига амал қилувчи ғоя остида эфирга узатиляпти. Маълумотлар эса бевосита соҳа мутахассисларнинг фикр-мулоҳазалари орқали, ишончли далиллар билан тайёрланиб етказилмоқда.


ЎзА - Ҳунармандлар марказидан усталар хонадонигача\nҲунармандлар марказидан усталар хонадонигача\nЎзбекистон Республикаси “Ҳунарманд” уюшмаси, Самарқанд вилояти ҳокимлиги ва Ўзбекистон Журналистлари ижодий уюшмаси вилоят бўлими ҳамкорлигида Самарқанд вилоятида ҳунармандчилик ва халқ амалий санъатини ривожлантиришга бағишланган пресс-тур ташкил этилди.\nМаълумотларга кўра, бугунги кунда Самарқанд вилоятида “Ҳунарманд” уюшмасига аъзо бўлган 6 мингдан ортиқ ҳунарманд ва уларнинг шогирдлари 34 йўналиш бўйича ҳунармандчилик ва халқ амалий санъатини давом эттирмоқда. “Устоз-шогирд” анъанаси асосида 4 минг 400 нафарга яқин ёшлар маҳоратли усталардан ҳунар сирларини ўрганмоқда. 2020 йил 1 мартга қадар уюшмага минг нафардан зиёд янги аъзо жалб этилди ва 2 минг нафардан ортиқ ёшлар шогирдликка қабул қилинди.\nЎтган йил 14,7 миллиард сўмлик банк кредити ҳисобига ҳунармандлар томонидан 411 та лойиҳа амалга оширилиб, 1 минг 270 нафар аҳоли бандлиги таъминланди. Жорий йилнинг биринчи ярим йиллигида эса 29,4 миллиард сўм банк кредити ҳисобига 834 та лойиҳани амалга ошириш режалаштирилган.\nПресс-тур қатнашчилари дастлаб Самарқанд шаҳридаги “Ҳунармандлар маркази”да кулолчилик, заргарлик, наққошлик, кандакорлик, зардўзлик каби ҳунармандчилик турлари билан шуғулланаётган усталар фаолияти билан танишди.\nКейинги манзил “Самарқанд – Бухоро ипак гиламлари” Ўзбекистон – Афғонистон қўшма корхонаси бўлди. 250 нафар хотин-қиз фаолият кўрсатаётган мазкур корхонада ипакнинг табиий бўёқлар билан рангланиши ва гилам тўқиш жараёни тадбир иштирокчиларида катта қизиқиш уйғотди.\nКорхонанинг кўргазма залида вилоят ҳокими Эркинжон Турдимов пресс-тур иштирокчилари билан суҳбатлашди.\n– Ҳар ким ҳам ҳунармандчилик маҳсулотларига харидор бўлавермайди, уларни асосан, санъатни, қўл меҳнати машаққатини тушунадиган, ундан завқлана оладиган инсонларгина сотиб олади, – деди Э.Турдимов. – Самарқандлик ҳунармандлар томонидан тайёрланган маҳсулотлар шу пайтга қадар, асосан, хорижликлар томонидан харид қилинар эди. Бугунги кунда маҳаллий аҳолининг ҳам бунга қизиқиши ортиб бормоқда. Вилоятимизда ҳунармандчилик маҳсулотлари тайёрлаш жараёнини сайёҳларга кўрсатиш мақсадида туристик масканлар ташкил этилмоқда.\nСуҳбат чоғида журналист ва блогерларга Самарқанд ҳунармандчилиги ва халқ амалий санъатини ривожлантириш борасида амалга оширилаётган ишлар ҳақида батафсил маълумот берилди.\nШундан сўнг пресс-тур иштирокчилари Ургут туманидаги кулоллар сулоласининг саккизинчи вакили Нўъмон Облоқулов хонадонида бўлди. Бу ерда улар кулолнинг устахонаси, кўргазма зали билан танишди. Кулолчилик маҳсулотлари ясалиш жараёнини томоша қилди.\nЖурналист ва блогерлар тойлоқлик рассом Аҳмад Умаров ижод уйида ҳам бўлишди.\nТадбирнинг иккинчи куни Самарқанд шаҳридаги Бунёдкор маҳалласида фаолият юритаётган ёғоч ўймакори Мансур Асадов устахонасидаги иш жараёни билан танишишдан бошланди. Бу ерда оддий ёғочдан ноёб ва гўзал буюмлар яратиб, уларга “жон” бағишлаётган ҳунарманд ва “Устоз-шогирд” анъанаси асосида ушбу ҳунар сирларини ўрганаётган ёшлар иши иштирокчиларда катта таассурот қолдирди.\nШундан сўнг, пресс-тур иштирокчилари Самарқанд туманидаги “Конигил мерос” хусусий корхонасига борди. Бу ерда улар қадимий қоғоз ишлаб чиқариш жараёни, тегирмон ва жувозлар, корхона ҳудудида ўтмиш ва бугун уйғунлигида сайёҳлар учун яратилган шароит билан танишди.\n– Ўзбекистон Республикаси Президентининг 2019 йил 28 ноябрдаги “Ҳунармандчиликни янада ривожлантириш ва ҳунармандларни қўллаб-қувватлаш бўйича қўшимча чора-тадбирлар тўғрисида”ги қарори билан ҳудудлар ҳунармандлар фаолиятининг асосий йўналишлари бўйича ихтисослаштирилади, ҳунармандчилик маҳсулотларини чет эл бозорларида намойиш этиш ва сотишга кўмаклашиш учун Ўзбекистон Республикасининг хориждаги дипломатик ваколатхоналари ҳудудларга бириктирилди, – дейди “Ҳунарманд” уюшмаси Самарқанд вилояти ҳудудий бошқармаси бошлиғи У.Ҳакимов. – Дипломатик ваколатхоналар эса ўзларига бириктирилган ҳудудларда ҳунармандлар маҳсулотларини намойиш этиш ва сотишга амалий ёрдам кўрсатиши белгиланди. Бу имкониятдан самарқандлик ҳунармандлар ҳам самарали фойдаланмоқда. Шунингдек, вилоятимиздаги йирик савдо мажмуалари ва деҳқон бозорлари ҳудудида алоҳида ҳунармандлар расталари ташкил этилиб, уларга “Ҳунарманд” уюшмасига аъзо халқ амалий санъати усталарининг маҳсулотлари жойлаштириб борилиши белгиланган. Жорий йил якунига қадар тадбиркор, ҳунарманд ва ташаббускорларни жалб қилган ҳолда Самарқанд шаҳридаги Бибихоним тарихий-меъморий мажмуасида миллий ҳунармандчиликнинг барча йўналишларини ўзида мужассам этадиган замонавий “Ҳунармандлар бозори” ташкил этилади.


ЎзА - Шайх Муҳаммад Содиқ Муҳаммад Юсуф номига муносиб масжид\n10.05.2019 16:53 Чоп этиш версияси\nПрезидентимиз Чилонзор тумани “Сўгалли ота” ва “Гўзал” кўчалари кесишмасида барпо этилган Шайх Муҳаммад Содиқ Муҳаммад Юсуф номидаги мажмуада амалга оширилган бунёдкорлик ишлари билан танишди.\nДавлатимиз раҳбари ўтган йили февраль ойида бу ерда бўлиб, мазкур мажмуа лойиҳаси билан танишар экан, уни янада такомиллаштириш, бунда халқимиз ва уламоларнинг таклифларини ҳам ўрганиш бўйича топшириқлар берган эди.\nМажмуанинг қурилиш ва ободонлаштириш ишларига 25 дан ортиқ техника ҳамда 170 нафарга яқин малакали муҳандис ва ишчилар жалб қилинди. Мажмуадан 2 минг кишига мўлжалланган масжид, анжуманлар зали, кутубхона, мақбара, таҳорат хона, музей ва бошқа ёрдамчи хоналар жой олган.\nМажмуада шунингдек, ободонлаштириш ва кўкаламзорлаштириш ишлари амалга оширилган. Бу ерда турли манзарали дарахт ва гул кўчатлари ўтқазилган. Фаввора қурилиб, замонавий ўриндиқлар ўрнатилган.\nШайх Муҳаммад Содиқ Муҳаммад Юсуф 1952 йил 15 апрель куни Андижон вилоятида таваллуд топди. У киши 1989 йилда, жуда қийин ва мураккаб даврда Ўрта Осиё ва Қозоғистон мусулмонлари диний идораси раиси, муфтий бўлди. Бу давр исломий илмлар, диний қадрият ва анъаналар қайта тикланган давр сифатида тарихимизда алоҳида ўрин тутади.\nМуфтий вазифасида у киши халқаро миқёсда ҳам кенг фаолият юритиб, кўплаб ислом мамлакатлари билан маданий-маърифий алоқаларни йўлга қўйиш ва ривожлантиришга эришган. У кишининг дунё мусулмонлари ўртасидаги обрў-эътибори жуда баланд бўлган. Бу улуғ ватандошимиз Бутундунё мутафаккир уламолари йиғинининг Ижроия қўмитаси аъзоси, Бутунжаҳон мусулмон уламолари халқаро уюшмаси, Бутундунё Ислом уюшмаси каби нуфузли ташкилотлар, Иордания қироллик академиясининг ҳам аъзоси эди. У киши Миср Араб Республикасининг “Нил лаври” олтин нишонига сазовор бўлган. Шуни алоҳида таъкидлаш керакки, замонавий Ўзбекистон тарихида исломий илмлар бўйича ҳеч ким бу даражада юксак мавқега кўтарилмаган.\nБу улуғ аллома турли диний-маърифий мавзуларда 100 дан зиёд китоблар ёзган. Шайх ҳазратларининг ҳикматга тўла сўзлари, суҳбатлари, радио ва телевидение, матбуот саҳифаларидаги доимий чиқиши, кўплаб китоблари, жумладан, аудиокитоблари орқали юртимиздаги ҳар бир хонадонга кириб борган.\n– Ҳамма масжидлар мана шундай бўлиши керак. Шайх Муҳаммад Содиқ Муҳаммад Юсуф номига муносиб масжид бўлибди. Мўмин-мусулмонлар бутун вужуди билан масжидга келади, шунга яраша шароитлар бўлса. Ҳар бир қилаётган мана шундай ишларимиз, эртага ёшларимизнинг маънавиятини юксалтиришга хизмат қилсин. Бу ерга келган одам маънавий бой бўлиб кетсин. Шайх ҳазратлари халқпарвар инсон эди. Оддий одамларни яхши кўрарди. Бу киши барча имом-хатибларнинг устози бўлган. Китобларини ўқисак, ҳеч қачон кам бўлмаймиз.\nХалқимизга хос бўлган маърифатпарварлик, бағрикенглик, меҳр-мурувват, бунёдкорлик каби эзгу фазилатлар ва қадриятларимизни кенг тарғиб қилиш зарурлиги таъкидланди.


Бошқарув шакли:Конституциявий монархияга асосланган федератив давлат\nҚирол: Филипп 1\nБош вазир: Элио ди Рупо\nРасмий тили:нидерланд, француз, немис\nҲудуди: 30 528 кв. км\nАҳолиси: 10 445 000 киши\nИнтернет домени: .be\nБЕЛЬГИЯ ҚИРОЛЛИК ФУТБОЛ АССОЦИАЦИЯСИ\nПрезиденти:Франсуа де Керсмакер\nМТЖ лақаби: Қизил иблислар\nМТЖ либоси: Burrda Sport\nФИФА коди: BEL\nБельгия терма жамоаси 11 марта жаҳон чемпионатларининг финал босқичида иштирок этган ва 1 марта 4-ўрин соҳиби бўлган.\n1986 йил 10 апрелда туғилган. Катта футболдаги фаолиятини 2003 йили Брюсселнинг “Андерлехт” клубида бошлаган. 2006-2007 йилларда Германиянинг “Гамбург” клубида ўйнаган. 2008 йилдан буён Англиянинг “Манчестер Сити” клубида тўп сурмоқда.\nБельгия терма жамоаси сафида 2004 йили дебют қилган. Шу кунгача 57 ўйин ўтказиб, 4 гол киритган.\n1969 йил 22 февралда туғилган. Футболчилик фаолиятини 1987 йилда бошлаган. Бельгиянинг “Сент-Труйден”, “Мехелен”, “Стандард” (Льеж), Германиянинг “Шальке 04” ва Франциянинг “Бордо” клубларида ўйнаган. Бельгия терма жамоаси сафида 70 ўйин ўтказиб, 28 голга муаллифлик қилган.\nМураббийлик фаолиятини 2003 йили бошлаган. Ўзи тўп сурган “Шальке 04”, “Сент-Труйден” клубларини бошқарган. 2009 йилдан Бельгия терма жамоасида ёрдамчи мураббий, 2012 йилдан бош мураббий сифатида ишлаб келмоқда.\nУЕФА, “А” саралаш гуруҳи.\n07.09.2012 Уэльс - Бельгия - 0:2\n11.09.2012 Бельгия - Хорватия - 1:1\n12.10.2012 Сербия - Бельгия - 0:3\n16.10.2012 Бельгия - Шотландия - 2:0\n22.03.2013 Македония - Бельгия - 0:2\n26.03.2013 Бельгия - Македония - 1:0\n07.06.2013 Бельгия - Сербия - 2:1\n06.09.2013 Шотландия - Бельгия - 0:2\n11.10.2013 Хорватия - Бельгия - 1:2\n15.10.2013 Бельгия - Уэльс - 1:1\nЖАМОАЛАР Ў Ю Д М Т-Н О\n2014 йил 22 июнь, соат 21:00\nСан Паоло, “Арена де Сан Паоло” стадиони\nЖАНУБИЙ КОРЕЯ - БЕЛЬГИЯ\nВенсан Компани (С)\nМанчестер С. (Англия)


Ҳамкорлар | O'ZPROMHOLODMONTAJ\nCIAT 1934 йилда ташкил этилган. Дунёдаги 50+ мамлакатда яхши ривожланган савдо тармоғи туфайли бугунги кунда дунёнинг етакчи вентиляция, иситиш ва совитиш учун асбоб-ускуналар ишлаб чиқарувчи ҳисобланади. CIAT ОВиК ускуналарини лойиҳалайди,ишлаб чиқаради ва сотади. Ҳозирги кунда бутун дунёда 10 миллиондан ортиқ CIAT маҳсулотлари ишлаб чиқарилмоқда. CIATнинг барча ускуналари EUROVENT стандартларининг юқори талабларига мувофиқ сертификатланган. 2009 йилдан бери CIAT ускуналарига Ўзбекистоннинг миллий сертификати берилган.\nO’ZPROMHOLODMONTAJ – бизнинг компаниямизга кўп йиллик ҳамкор бўлиб келаётган CIAT (Франция) ускунасига хизмат кўрсатиш бўйича Ўзбекистонда ягона ваколатли ўрнатиш ва сервис маркази ҳисобланади.\nTecofi компаниясм – саноат иситиш ва совитиш тизимлари учун кенг ассотимент маҳсулот ишлаб чиқаради ва хавони мўтадиллаш ва иситиш учун клапанларнинг тўлиқ тўпламини таклиф этади. Маҳсулотлар қаторига сув таъминоти ва иситиш тармоқларида фойдаланиш учун мўлжалланган турли ҳилдаги жўмрак ва хоказо ускуналар киради. Маҳсулот ишлаб чиқаришда атроф-муҳитни яхшилашига қаратилган чора-тадбирларга алоҳида этибор қаратилади. Глобал атроф-муҳит муаммоларини ҳал қилишда компаниянинг иштироки шундаки, у сув, ҳавонга ишлов ва қайта ишлов тизимларига ускуналарни кўплаб лойиҳалайди ва саноат корхоналари хамда саноат тозалаш иншоатларига фуқоролик объектлар учун етказиб беради.\nHoneywell International, Inc. – АҚШнинг йирик электрон бошқарув тизимлари ва автомалаштириш тизимини ишлаб чиқарувчи корпорация. Honeywell автоматлаштириш ва бошқарув тизимлари иқтисодий самарадорлигини оширади, атроф-муҳитни, одамларни, активларни ва биноларни ҳимоя қилади. Honeywell автоматизация технологиялари ва ечмлари биноларни таъмирлаш қийматини камайтиришни таъминлайди. Honeywell маҳсулотилари, хизматлари ва технологиялари дунёнинг 100 миллиондан ортиқ уйларига ва 5 миллиондан ортиқ биноларида фаолият юритади.\nИталиянинг «Carel» компанияси – ҳаво намлаш қурилмаларини чиқаради, дунёдаги етакчи компаниялардан бири ҳисобланади. Сarel автоматик иқлим технологияларнинг етакчи ишлаб чирувчилари томонидан совитиш, вентиляция ва ҳавони тозалаш тизимларини қуриш учун ишлатилади. Компаниянинг асосий маҳсулотлари: контроллерлар, датчик ва бажариш механизмлари. Автоматик бошқарув ва назорат қилиш тизимларида бошқарув шчитлари, фойдаланувчи терминаллар, алоқа шлюзлар ва тегишли дастурий таъминот ускуналари ҳам қўлланилади.\nФранциянинг Desjoyaux компанияси бассейн қурилишида ихтисослашган ва дунёнинг энг йирик хусусий ва жамоат ҳавзаларининг йирик ишлаб чиқарувчиси бўлиб, барча қитъаларга йилига 14 мингдан ортиқ ҳавзаларни етказиб беради. Desjoyaux – иккита махсус концепциянинг асосчисиси: моноблокли лойиҳа ва қувурсиз филтрлаш тизимидан фойдаланиш.\nWILO SE – иситиш, ҳавони тозалаш, вентиляция, сув билан таъминлаш ва дренаж бўйича тизимларни ва насосларни етакчи ишлаб чиқарувчиларидан биридир. WILO ушбу ускуналарни ишлаб чиқаришда Европа етакчидир. WILO ускунаси лойиҳа ва ишлаб чиқаришнинг юқори сифатига, ўрнатиш ва ишлатиш қулайлигига боғлиқдир.\nAldes – индивидуал ва хусусий бинолардан савдо ва ишлаб чиқариш жойларига қадар одамлар яшайдиган ва ишлайдиган биноларга юқори сифатли шамоллатиш ва қулайликларни таъминлаш учун мўлжалланган маҳсулотлар – панжара, диффузор, тутун тўхтатувчи ва бошқа маҳсулотларни таклиф этади. Aldes вентиляция тизимлари ҳаво сифатини, энергия сарфини камайтириш ва бинолардаги қулай ҳароратни кафолатлайди.\nBelgiyaning «Jaga» компанияси иссиқлик, совитиш ва вентиляция ечимларни ҳал қилувчи энг катта ишлаб чиқарувчи компания ҳисобланади. 60-йиллардан бошлаб, «Jaga» ўзининг техник ва эстетик жиҳатдан янги тушунчалари ва маҳсулоларини тақдим этиб хаммани ҳайратда қолдирди. Jaga 400 кишини иш билан таъминлайди, улар биргаликда йилига 50 миллион евроли айланма маблағни хосил қилади. Eвропа, Австралия, Хитой, Япония, Канада ва Россиянинг экспорти турли мамлакатларда «Jaga» жаҳоннинг 1-чи ўйичиси деб тан олишади! «Jaga» нинг паст ҳароратли технологиялари турли мамлакатлардаги турли мустақил идоралар томонидан тестдан ўтказилди ва ҳар сафар жиҳозлар барча хусусиятларида энг яхши кўсаткичларга эришади.\nТуркиянинг «Izocam» компанияси турар-жой, мамурий, саноат, омборхона ва саноат музлаткичларини иссиқлик изоляцияси учун иссиқлик изоляция материалларини тақдим этади. Бугунги кунда, иссиқлик, совуқ, шовқин, ёнғин ва сувдан ҳимоя қилувчи техник маслаҳат хизматлари ва кенг маҳсулотлар турига эга бўлган холда Izocam компанияси етакчи корхона деб ҳисобланади. «Izocam» халқаро стандартларга жавоб берадиган юқори технологияли маҳсулотларни ишлаб чиқаради, улар жаҳоннинг кўпгина мамлакатларига, шу жумладан, Ўзбекистонга экспорт қилинади. Туркияда ва унинг қўшни мамлакатларида ишончли шерик сифатида компания саноат секторида соғлом ўсишни, энергия самарадорлигини шоиришни, одамлар манфаати учун иссиқлик изоляциясининг афзалликларини оширишни ва шунинг учун атроф муҳитни сақлаб колишга интилади.


13:31 17.02.2021 (Янгиланган 13:37 17.02.2021)\nРоссиянинг “Спутник V” вакцинаси Ўзбекистонда расман рўйхатдан ўтди. Бугунги кунда ушбу вакцинадан 1 млн. доза сотиб олиш режалаштирилган.\nТОШКЕНТ, 17 фев - Sputnik. “Спутник V” Ўзбекистонда расман рўйхатдан ўтди, бу ҳақида Республикаси Махсус комиссияси хабарига асосан ЎзА хабар қилмоқда.\n"Россиянинг Гамалея илмий-тадқиқот маркази томонидан ишлаб чиқилган “Спутник V” вакцинаси учинчи босқич клиник синовлари натижалари асосида Ўзбекистонда сертификатлаштирилган ҳолда оммавий қўллаш жараёнига рухсат этилган. Бугунги кунда ушбу вакцинадан 1 миллион доза харид қилиш юзасидан амалий чоралар кўрилмоқда", - дейилган хабарда.\nШунингдек Ўзбекитонда Хитойнинг “Zhifei Longcom Biopharmaceutical Co.,Ltd” компаниясининг “ZF 2001” вакцинаси синовлари ҳам муваффақиятли ўтмоқда.\nЎзбекистон COVID-19 вакцинаси ҳаммуаллифи сифатида тан олинди\nБироз олдин Хитой компанияси вакили Ўзбекистонни ушбу вакцина ҳаммуаллиф давлати сифатида қайд этилишини маълум қилиб, вакцинага “ZF-UZ-VAC 2001” деб ном берилишини маълум қилган эди.\nЭслатиб ўтмиз, Ўзбекистон коронавирусга қарши биринчи навбатда эмланиши керак бўлган фуқаролар тоифаси белгиланган. Унга кўра, биринчи навбатда касаликка чалиниш эҳтимоли юқори бўлган, кекса ёшли ва сурункали касалиги бўлган ҳамда бирламчи хизмат кўрсатувчи касб эгалари: ўқитувчилар, шифокорлар ИИБ ходимлари эмланиши белгиланган. Маълум бўлишича ана шундай кишилар сони республикада 4,1 млн кишини ташкил қилади.


22:20 / 27.04.2017 2716 pdf Ўқиш режими + -\nИмом Абу Мансур Мотуридий Ислом оламида турли ўзгаришлар авж олиб турган, хусусан, ҳар хил ақидавий фирқалар, тоифлар қўпайиб, бир‑бирлари билан тортишиб юрган бир пайтда яшаб, ижод қилди. Аллоҳ таолонинг инояти ила у киши ўз замонасининг Аҳли сунна ва жамоа эътиқодидаги забардаст ҳанафий уламолардан илм олди.\n1. Абу Наср Иёзий;\n2. Абу Бакр Аҳмад Жузжоний;\n3. Муҳаммад ибн Муқотил Розий;\n4. Нусайр ибн Яҳё Балхий.\n1. Имом Исҳоқ ибн Муҳаммад ибн Исмоил Ҳакийм Самарқандий;\n2. Имом Абдулкарим ибн Мусо Баздавий;\n3. Имом Абу Лайс Бухорий;\n4. Имом Алий ибн Саид Рустуғфоний.\nБундан ташқари, «Таъвилатул‑Қуръан» номи билан Туркия, Олмония, Дамашқ, Мадинаи Мунаввара, Тошкент ва Британия музейларида сақланаётган нусхалар ҳам бор.\nШунингдек, Алий Пошо кутубхонасидаги нусха «Тавилатул‑Қуръан» деб аталиб,тўладир, лекин унда муаллиф тўғрисида ҳеч қандай гап йўқ. Ушбу икки нусха, исмлари фарқли бўлса‑да, бир нусхадан олингандир.\nИмом Абу Мансур Мотуридий раҳматуллоҳи алайҳ турли фирқа ва тоифалар ўзларининг бузғунчилик ҳаракатлари билан Аҳли сунна ва жамоа мазҳабига таҳдид солиб турган бир пайтда Аҳли сунна ҳимоясига бел боғлаб, ақида масалаларини тўғри баён қилиб берганлари учун ушбу унвонга муносиб кўрилганлар.\n«Сўнгра, билки, илми каломда Аҳли сунна ва жамоанинг раиси икки кишидир. Улардан бири ҳанафий, иккинчиси шофеъий. Ҳанафийси Имамул‑ҳуда Абу Мансур Муҳаммад ибн Муҳаммад ибн Маҳмуд Мотуридийдир».\nИмом Мотуридийнинг устози Абу Наср Иёзий мажлисларда у киши ҳозир бўлмагунча гапирмас эди. Узоқдан у кишини кўрганда, ҳар гал таажжжуб назари билан қараб: «Ва Роббинг хоҳлаганини яратиб, хоҳлаганини ихтиёр қилур», деб қўяр эди. (Қосос сураси 68‑оятдан иқтибос).\nТафсир илмидан маълумки, тафсир қилишда асосан икки йўл бор: ат‑тафсир бил‑маъсур – асарлар билан тафсир қилиш, ат‑тафсир бир‑роъй – фикр билан тафсир қилиш. Баъзи муфассирлар биринчи йўлни тутган бўлса, баъзилари иккинчи йўлни ушлаганлар. Яна баъзи муфассирлар ўртача йўл тутиб, иккала йўлни жамлаганлар ва ҳам ақл, ҳам нақл билан тафсир қилганлар.\nАт‑тафсир бил‑маъсур – Қуръони каримни Қуръон, Суннат ёки саҳоба ва тобиинлардан асар бўлиб келган нақллар асосида тафсир қилиш.\nАт‑тафсир бир‑роъй – Қуръони Карим оятларини ақлу тафаккур ёрдамида тафсир қилиш. Албатта бунинг шартлари ва чегаралари бўлиб, ўз ўрнида баён қилинади.\nБу ўрта йўл нақл ва ақл ҳукмларини мукаммал билишни талаб қилади. Яъни, нақл ҳукмлари: Қуръони Карим, Суннати Набавийя, муҳкам ва мутошибиҳ, носих ва мансух, хабар, унинг шартлари ва ҳоказоларни ҳамда ақл, назар, таъвил, ижтиҳод ҳамда далил ва ҳужжатларни келтириш ҳукмларини ҳам билиш керак.\nИмом Мотуридий ўз тафсирида муайян мазҳабга ёки муайян раъйга берилиб мутаассиблик қилмайди, балки ҳақиқатни баён қилишга интилади. Зотан бирор мазҳаб ёки раъйга мансуб бўлиб олиб, ўшанга ёпишиб олиш кишини ҳақиқатдан йироқлаштиради.\nШунингдек, имом Мотуридий «фалончи айтган», «фалончининг гапи» демай, тўғридан тўғри фикр ёки масалани баён қилади. Бирлаштириш мумкин бўлган ўриниларда шунга эътибор қилади. Турли фикрларни келтиргандан кейин, керак бўлса, таҳлил ва танқид қилади ҳамда керакли хулосани баён қилади.\nИмом Мотуридий ўз тафсирида эътиборни лафздан кўра мазмунга кўпроқ қаратади. Мана шу шу ерда Мотуридийнинг яна бир хусусияти номоён бўлади. У ҳам бўлса, фикр амалиётини татбиқ ва қўллаш амалиёти билан боғлаш, зотан амалиётдан, татбиқдан йироқ бўлган зеҳний фикрларнинг ҳеч қандай қиймати бўлмайди ва у фойдасиз тафсилотлар бўлиб, рад қилинади. Имомнинг бу хусусияти нақлий йўл билан тафсир қилишида намоён бўлади. Нақлий йўл эса, аввал айтиб ўтганимиздек, бир неча қисмга бўлинади\nОдатда муфассирлар бир оятни тафсир қилинатёган оят деб келтириб, сўнгидан шу оятни тафсир қилувчи бошқа оятни келтириш билан кифояланадилар. Аммо Мотуридий бу ҳолатда кенгроқ йўл тутади. Бир оятни бошқа оятга тафсир қилиб кифояланмай, балки тафсир қилувчи оятни таҳлил қилиб мазмунини чиқариб, кейин тафсир қилинаётган оятни баён қилади. Бундоқ олганда, таҳлилсиз икки оятни бир бирига боғлаш қийин бўлади. Мотуридий бу хусусияти ила нафақат ўзидан аввалги муфассирлар, балки ўзидан кейин келган муфассирларга нисбатан ҳам ўзига хос йўл тутган ҳисобланади.\nИмом Мотуридий суннатга суянмай қўймайди, лекин бир нав камроқ суянади. Мувофиқ ҳадисларни келтириб тафсир қилади, аммо тафсир қилишда ҳифзига суянгандек, баъзи ҳадисларни маъносини айтади, ҳадисларнинг аниқ матнини келтирмай қўя қолади. Шунингдек, ҳадисни тўла келтирмай, ирода қилган бўлагинигина келтириш билан ҳам кифояланади. Ҳадисни ворид қилибгина қолмай, уни таҳлил, тадқиқ қилади, муродини баён қилади. Шу билан бирга қавлий суннат билан кифояланмай, феълий суннатларни ҳам келтиради.\n3. Қуръонни саҳоба ва тобиинлардан асар бўлиб келган нақллар билан тафсир қилиш.\nИмом Мотуридий ўз тафсирида саҳоба ва тобиинларнинг сўзларига эътимод қилади. Бу билан асрани фақат нақл қилибгина қолмай, оятга нисбатан важҳ ва эҳтимолларни ҳам айтиб ўтади.\n1. Оятларни таъвил қилишда бир неча эҳтимолларни зикр қилиш;\n2. Фалсафий ва ақидавий масалаларга бўлган эътибори;\n3. Ақлни ишлатишга чорловчи оятларга бўлган эҳтимоми.\nИмом Мотуридийнинг тафисирида тутган услуби\n3. Суннати мутаҳҳара.\nа) Ҳадиснинг санадини деярли зикр қилмайди, камдан‑кам ўринлардагина санадни келтиради.\nб) Баъзида ҳадисни маънан ривоят қилади, лафзан эмас.\nв) Бир ерда бир неча ҳадисни зикр қилади.\nЎтган муфассирларнинг сўзларига, улар саҳоба, тобиин ёки улардан кейингилар бўлсин, Қуръон ва Суннатга қандай муносабатда бўлган бўлса, худди шундай муносабатда бўлади. Исмларни аҳёнда зикр қилса, аҳёнда «баъзилар айтади» ёки «айтилган» дейиш билан кифояланади. Имом Мотуридий ўтган муфассирларнинг сўзларига мувофиқ бўлганидек, мухолиф ҳам бўлади ва мухолиф бўлгани сабабини ҳам таҳлилий баён қилади.\nИмом Мотуридий буюк мутакаллим, албатта тафсирида калом илмига суянган ва ўз даврида ҳар хил адашган фирқаларга раддиялар берган.\nИмом Мотуридий ўз тафсирида луғат ва балоғат илмларига кўп ҳам мурожаат қилмаган, бўлса‑да, бу илмлардан умуман холи ҳам эмас. У киши баъзи муффасирларга ўхшаб луғатга шўнғиб кетмаган. Масалан, Зажжож ўзининг «Қуръон маънолари ва унинг эъроби»да шундай қилган. Шунингдек, Абу Убайданинг «Қуръон мажози» китобида бўлганидек, балоғат илмига ҳам берилиб кетмаган.\nИмом Мотурдийнинг тафсири ўзининг кенг қамровлилиги, осонлиги, тушунарлилиги билан ажраб туради. Бунинг сабабини юқоридаги маълумотлар асосида қуйидагича хулоса қилиш мумкин:\n1. Ҳам нақл, ҳам ақл йўли тутилган. Ўтган муфассирлар асосан фақат нақлий йўлни тутганлар. Ҳатто Мотуридийдан кейин келган, саккизингчи ҳижрий йилда тафсир қилганлар ҳам шу йўлни тутишган. Имом Мотуридий нафақат ўзидан аввалгилар учун, балки ўзидан кейин келганларга нисбатан ҳам янгилик киритган.\n2. Кенг қамровлилиги. Унда эътиқодий масалалар, фиқҳий масалар ва оят мазмунлари бор. Бошқа тафсирлар эса кўпроқ бир томонга оғиб кетиб қолади, масалан, фиқҳ ёки луғатга.\n8. Маккий ва маданий, носих ва мансух, сура фазилатларига эътибор бермайди.\nБуюк мутакаллим ва ақидашунос олим Имом Мотуридий раҳматуллоҳи алайҳнинг ўн жузлик «Таъвилату аҳлис‑сунна» («Аҳли сунна таъвиллари») номли тафсир китоби бўлиб, у нафақат ўзидан аввалги тафсирларга нисбат, балки ўзидан кейин келган тафсирларга қараганда ҳам тафсиршуносликда катта янгиланиш ҳисобланади. Ушбу тафсир хусусиятларга бой бўлиб, аввалам бор унда ат‑тафсир бил‑маъсур – асарлар билан тафсир қилиш, ат‑тафсир бир‑роъй – фикр билан тафсир қилиш жам қилинган. Фикрнинг мустақиллиги, шумулий назар ва мазмунга бўлган эътибор ҳам яққол кўриниб турадиган хусусиятлардандир. Имом яшаб ўтган давр эътиборидан, тафсирида калом илмига бўлган мойилликни ва оятларни тушунишда ақлни ишлатишга бўлган чорловини идрок қиламиз. Имом Мотуридий ўз тафсирида фиқҳий масалаларни ҳам баён қилган. У Имом Абу Ҳанифа раҳматуллоҳи алайҳининг мадрасаларига тобеъ бўлиб, кўпинча масалаларни ҳанафий мазҳабида келтиради. Шу билан бир бу тафсир ўзининг осон услуби ва енгил таъбири билан ҳам ажралиб туради.\nАллоҳ улуғ аллома, муфассир Имом Мотуридийни раҳмат қилсин. Ўзидан кейин қолдириб кетган ушбу қийматли меросининг ажри савоби руҳи покларига то Қиёматгача етиб турсин.\nИмом Насафийнинг таржимаи ҳоли\n22:20 / 27.04.2017 2690\nИбн Қуддома раҳматуллоҳи алайҳ\n22:20 / 27.04.2017 2574\nМАВЗУШайх Муҳаммад Содиқ Муҳаммад Юсуфнинг 2014 йил 10 дeкабрда Москвадаги .XXI аср таҳдидлари ва жадаллашув даврида мусулмонларнинг вазифалари, мавзусидаги Х давоми...\n3216 21:58 / 18.03.2020\nЗиёратrdquo рукнидаги туркум суҳбатларнинг навбатдаги сонида Салоҳиддин Муҳиддиновнинг уйларига ташриф буюрдик. Сиз азизлар билан Салоҳиддин Муҳиддинов давоми...\n5067 13:28 / 13.12.2017\nЖалолиддин Суютий р.а.нинг таржимаи ҳоли\n1. Исм ва насабалариУ ҳофиз имом, муаррих, адиб Абдурраҳмон ибн Абу Бакр ибн Муҳаммад ибн Абу Бакр ибн Усмон ибн Муҳаммад ибн Хизр ибн Айюб ибн Муҳаммад ибн давоми...\n2490 22:19 / 27.04.2017\nАбу Ҳошим Абдулмутталиб ибн Фазл\nШайх, имом, аллома, ҳанафийларнинг улуғларидан, ифтихоруддин .дин фахри, Абу Ҳошим Абдулмутталиб ибн Фазл ибн Абдулмутталиб ибн Ҳусайн ибн Абдурраҳмон ибн давоми...\n258 18:30 / 18 апрель\nУшбу масжидда 90.000 муҳаддиc Имом Бухорийдан ҳадис эшитган\n2589 21:00 / 28.06.2019\nШамсул аимма ҳазрати Ҳалвонийнинг таржимаи ҳоллари\n1092 21:34 / 29.05.2019\n59689 11:58 / 10.10.2018\n73562 11:56 / 10.10.2018\n4596 09:50 / 18.04.2018\n3938 14:48 / 30 март


Трамп вакцина синовини тезлаштирди. Синов бугун бўлиб ўтади | Qalampir.uz\nТрамп вакцина синовини тезлаштирди. Синов бугун бўлиб ўтади\nОлам\t16 Март 19:17 15682\nБугун, 16 март куни АҚШда коронавирусга қарши вакцинанинг биринчи синови бўлиб ўтади. Бу ҳақда AP нашри мамлакат ҳукумати вакилининг сўзларига таяниб, хабар берди.\nОлимлар Вашингтон штатининг Сиэтл шаҳрида жойлашган соғлиқни сақлаш илмий-тадқиқот институтида вакцина синовини ўтказишади. Синовларнинг биринчиси бугун бўлиб ўтади. Синовлар муддати бир йилга чўзилиши мумкинлиги айтилди.\nСинов “NIH ва Moderna Inc” томонидан биргаликда ишлаб чиқилган вакцина устидан бўлиб ўтади. Синовда 45 ёшдаги соғлом кўнгиллилар иштирок этиши режалаштирилган. Синовни соғлом одамларда ўтказишнинг мақсади шундан иборатки, вакциналар ҳеч қандай безовта қилувчи таъсир кўрсатмаслигига ишонч ҳосил қилишдир.\nАҚШ Миллий аллергия ва юқумли касалликлар институти директори доктор Энтони Фаучининг сўзларига кўра, агар дастлабки вакцина синовлари муваффақиятли бўлса ҳам, уни кенг фойдаланишга тайёр бўлишини бир - бир ярим йил кутишга тўғри келади. Бу вақт давомида вакцинанинг зарари йўқлигини аниқлаш учун минглаб одамларда тадқиқотлар ўтказишлари керак.\nНашрнинг таъкидланишича, АҚШ Президенти Дональд Трамп вакцина синовларини зудлик билан амалга оширишни талаб қилган. Шунингдек, у вакцинани “нисбатан тезроқ” кўришга умид қилмоқда.\nМаълумот учун, хитойлик олимлар коронавирусга қарши, ОИВни даволаш учун қўлланиладиган дорилар ва Эбола билан курашиш учун ишлаб чиқилган “ремдесивир” номли экспериментал препаратни синаб кўришмоқда. Америка Қўшма Штатларида Небраска университети тиббиёт маркази COVID-19 борлиги аниқланган баъзи америкаликларга ремдесивирни синовдан ўтказишни бошлади.\nАксарият одамлар учун коронавирус иситма ва йўтал каби енгил ёки ўрта даражадаги симптомларни келтириб чиқаради. Кекса ва соғлиғида муаммолари бўлган одамлар учун ушбу вирус пневмонияни келтириб чиқариши мумкин.\nСўнгги маълумотларга кўра, дунё бўйлаб коронавирусга чалинганлар сони 173 029 нафарга етган. Бу касаллик туфайли 6 663 киши вафот этган. Беморлардан 5,937 нафари ёки 7 фоизининг аҳволи оғир. Шу кунгача касалликни юқтирганларнинг 77 783 нафари бу вирусдан фориғ бўлган.\nАҚШ Дональд Трамп Коронавирус Вакцина COVID-19\n02 Апрель 13:06 48438\n02 Апрель 16:02 42651\n02 Апрель 16:25 41050\n04 Апрель 18:05 32957\n04 Апрель 14:33 31135


21-22 декабр кунлари «Ипак йўли» туризм халқаро университетида X FLTAL-2020 онлайн-анжумани бўлиб ўтди. Унда йигирмата давлатдан юзга яқин иштирокчи қатнашди.\nМаълумот ўрнида айтиш мумкинки, FLTAL уюшмаси Ўзбекистонда чет тиллар ўқитиш соҳасида жаҳон педагогик инновациялари ва энг сўнгги илмий-методик тадқиқотларни тақдим этиб келмоқда.\nАнжуманда Қозоғистон, Россия, Хитой, Сингапур, Япония, Таиланд, Туркия, Италия, Канада, Саудия Арабистони, Венгрия, Қатар, Жанубий Корея, АҚШ, Словения, Янги Зеландия, Исроил, Қирғизистон, Эрон, Фаластин каби мамлакат вакиллари иштирок этишди.\nТилшунослик профессори Азамат Акбаров ташаббуси билан асос солинган FLTAL узоқ йиллар давомида ҳақиқий брендга айланди, илмий доираларда кенг танилди. Чунки у оз эмас, кўп эмас, филолог олимлар, тилшунослар, тил ўқитувчиларининг ўзига хос олимпия ўйинлари каби ўтади. Нуфузли жаҳон экспертлари таассуротига кўра, мутахассисларнинг анжуманда намойиш этилган амалий педагогик ва илмий-тадқиқот ишларида бевосита эришган ютуқлари методик таълим жараёнини жиддий чуқурлаштириш ва такомиллаштириш, самарали натижага эришишга кетадиган вақтни сезиларли даражада қисқартириш, замонавий тилшунослик ривожида янги истиқболлар ва ривожланиш йўлларини белгилаб олиш имконини берди.\nКонференция ташкилотчилари – «Ипак йўли» туризм халқаро университети, Ўзбекистон Республикаси Туризмни ривожлантириш давлат қўмитаси ва Пекин халқаро алоқалар университети бундай лойиҳани муносиб равишда жаҳон талаблари даражасида амалга оширишга эришди.\nКонференцияда фаол қатнашган талабалар орасида «Энг яхши мақола» номинацияси бўйича тақдирлаш маросими ўтказилди. Ушбу рағбат талабаларни илмий мақолалар ёзишга ва бу каби халқаро миқёсдаги тадбирларда академик кўникмаларни ривожлантиришга ёрдам бериши шубҳасиз.\nАнжуманнинг очилиш маросимида Пекин Халқаро алоқалар университети проректори Ченг Вей, Ўзбекистон давлат Жаҳон тиллари ректори Улуғбек Азизов, Қорақалпоғистон Миллий университети проректори Атабек Алимов ўз нутқлари билан конференция иштирокчилари олдида чиқиш қилишди.\n"Ипак йўли" халқаро туризм университети жамоатчилик билан ишлаш бўлими\n#"Ипак йўли" туризм халқаро университети\n09:00 / 11.08.2021\n“Ипак йўли” туризм халқаро университети талабаси бўлишга шошилинг ва вақтингизни бой берманг!


«Ўзбекистон 24» өз жумысын баслады » Informaсiyalɩq portal\n«Ўзбекистон 24» өз жумысын баслады\nБүгин, 24-июль күни саат 10:00 ден «Ўзбекистон 24» информация-аналитикалық телеканалы эфирге шықты. Бул ҳаққында kun.uz хабар бермекте.\nТелеканал жаңа формадағы жаңалықлар журналистикасы форматы тийкарында ишки ҳәм сыртқы сиясаттың әҳмийетли мәселелери бойынша пүткил мәмлекет аймағы бойлап туўрыдан-туўры 24 саат даўамында эфирге шығады.\nТелеканал өзбек, рус ҳәм англичан тиллеринде эфирге шығады.\nБул телеканалды ашыў усынысы май айында мәмлекет Президенти Шавкат Мирзиёев тәрепинен билдирилген еди. Президент бир неше мәрте журналистлерге жаңаша ислеў ҳаққында айтқан еди.\nТелеканал ашылыўы Президент туўылған күни менен бир күнге туўра келди. Жаңа телеканалда 251 жумысшы ислейди, олардың айырымлары алдын да МТРК системасында ислеген. Телеканал сырт елде де хабаршылық орынларын ашыўды режелестирген. Режеге муўапық, телеканалдың 9 мәмлекетте хабаршысы болады.\n24-07-2017, 14:59 |